Buaya baham budak 3 tahun mati dibunuh penduduk
Oleh KOSMO!

11 Mei 2022, 6:00 pm
NAIROBI, Kenya – Seekor buaya sepanjang kira-kira 5.2 meter mati dibunuh penduduk setempat di Kenya selepas membaham seorang kanak-kanak lelaki sehingga menyebabkan mangsa terkorban, lapor akhbar Daily Star semalam.
Kanak-kanak berusia tiga tahun itu ketika kejadian sedang mengunjungi sebuah tasik bersama keluarganya ketika haiwan pemangsa itu menerkamnya di hadapan ibunya.
Budak lelaki yang terkorban itu adalah antara tiga kanak-kanak yang menemani ibu mereka ke tasik berkenaan untuk mengambil air ketika buaya itu menyerang.
Kejadian ngeri itu mengejutkan penduduk di kawasan kejiranan tempatan.
Justeru, sekumpulan penduduk setempat yang tinggal di Rarieda, dalam daerah Siaya membuat perancangan untuk menangkap buaya tersebut pada 7 Mei lalu.
Sebuah perangkap yang dipasang di Tasik Victoria akhirnya berjaya memerangkap buaya berkenaan.

Setelah termakan umpan, penduduk kemudian menetak badan buaya itu menggunakan kapak, lapor akhbar Mirror UK. – Agensi


Teman wanita doktor pelatih maut akan beri keterangan
Oleh NOOR HASLIZA NUSI

11 Mei 2022, 6:33 pm
GEORGE TOWN – Polis akan mengambil keterangan daripada teman wanita seorang doktor pelatih di Hospital Pulau Pinang (HPP) yang maut selepas terjatuh dari aras 23 kediaman sewanya di sebuah apartmen di Jalan Dato Keramat di sini baru-baru ini.
Pemangku Ketua Polis Daerah Timur Laut, Superintendan V. Saravanan berkata, keterangannya akan diambil di Seremban, Negeri Sembilan dalam masa terdekat berikutan wanita tersebut kini masih menuntut di negeri berkenaan.
“Keluarga si mati iaitu abang dan ayahnya akan hadir ke Ibu Pejabat Polis Daerah Timur Laut pada petang hari ini,” katanya kepada pemberita hari ini.
Sebelum ini, Saravanan memberitahu, siasatan akan dijalankan mengikut pelbagai sudut termasuk melibatkan elemen jenayah mahupun masalah peribadi yang dialami si mati.
Akhbar turut melaporkan siasatan awal polis mendapati si mati pernah mengadu terbeban dengan tugas yang dipikul berdasarkan maklumat yang diperolehi hasil keterangan daripada rakan serumahnya.
Pegawai Perubatan Siswazah yang melaporkan diri di HPP pada 4 April lalu itu meninggal dunia selepas ditemui terjatuh dari aras 23 sebuah apartmen pada 17 April lalu. – KOSMO! ONLINE


Inilah hasil menuai ketiga kami – Syatilla kongsi foto anak ketiga
11 Mei 2022, 7:09 pm
PETALING JAYA – Tidak seperti sesetengah artis lain yang berpendirian enggan berkongsi gambar bayi mereka terlalu awal kepada umum selepas dilahirkan kerana bimbang dengan penyakit ain, pelakon Syatilla Melvin pula bersikap sebaliknya.
Belum cukup seminggu seperti menjadi amalan dan nasihat orang tua, Syatilla atau nama lengkapnya Siti Nur Syatilla Amirol Melvin tidak menunggu lama untuk berkongsi gambar bayi ketiganya hanya selepas tiga hari dilahirkan pada Isnin lalu menerusi hantaran dalam Instagramnya sebentar tadi.
Isteri kepada aktor Shaheizy Sam itu juga turut mendedahkan nama yang diberikan buat bayi perempuannya itu.
“Salam semua. Mempersembahkan hasil menuai kami yang ketiga.
“Salama Samheizy binti Shaheizy Sam. 3.05 kilogram. Keluar ikut tingkap (pembedahan). Dagu tetap,” tulisnya berseloroh.
Perkongsian pelakon drama Sha & Shah itu dihujani komen daripada rakan selebriti termasuk peminat yang teruja melihat wajah comel puteri ketiganya itu.

Rata-ratanya memuji kecomelan Salama yang dilahirkan dengan sempurna dan gebu.
“Ya Allah! Punya elok kejadian,” komen pelakon Che Ta.
“Sukanya tengok dia, comel,” tulis Ain Edruce.
Malah ada yang mengakui wajah Salama sangat mirip dengan muka kakaknya iaitu anak kedua Syatilla, Sarima.
“Copy pastu muka Mima habis ni,” komen seorang netizen.
Isnin lalu, Sam ketika dihubungi Kosmo! mengesahkan Syatilla, 31, selamat melahirkan bayi ketiga mereka di Hospital Ampang Puteri, Selangor sekitar pukul 11 pagi.
Syatilla melahirkan bayi ketiganya itu secara pembedahan ‘czer’, sama seperti dua orang anaknya sebelum ini.
Sekadar info, Sam dan Syatilla berkahwin pada 8 Februari 2016 dan hasil perkongsian hidup, mereka dikurniakan anak sulung lelaki, Syeriv Samheizy, 5, dan anak kedua Sarima Samheizy, 3. – KOSMO! ONLINE


Skuad terjun negara sapu bersih emas di Vietnam
Oleh MUHAMMAD RIDUAN MOHD HANAFIAH

11 Mei 2022, 7:39 pm
HANOI – Skuad terjun negara membuktikan mereka dalam kelas tersendiri selepas menyapu bersih lapan pingat emas dipertandingkan pada temasya Sukan SEA Vietnam di Hanoi sebentar tadi.
Datuk Pandelela Rinong dan Nur Dhabitah Sabri menutup aksi terakhir di Pusat Akuatik My Dinh dengan kemenangan bergaya selepas memenangi acara 10 meter (m) platform seirama wanita.
Kemenangan tersebut menghadiahkan Malaysia pingat emas ke-9 yang juga acara terakhir sukan terjun pada temasya sukan dwitahunan di Hanoi.
Pada saingan tersebut, pasangan negara mendahului selesa sepanjang acara dengan terjunan yang cukup kemas untuk membolehkan mereka membolot emas dengan kutipan keseluruhan 292.14 mata.
“Sedikit lega kerana banyak cabaran tetapi masa pertandingan, kami terjun dengan selamat dan saya berpuas hati dengan keputusan hari ini,” kata Pandelela.
Kemenangan Pandelela dan Nur Dhabitah adalah pertama buat gandingan itu pada Sukan SEA selepas pernah memenangi gangsa pada Sukan Komanwel Glasgow 2014 dan perak bagi Siri Terjun Dunia FINA keempat di Windsor, Kanada 2017.

“Kali ini emas yang pertama kami pada Sukan SEA. Saya rasa sangat selesa dengan Dhabitah kerana rentak yang sama selain tidak mempunyai masalah dari sudut keserasian. Cuma apa yang perlu dipertingkatkan adalah teknik individu,” kata Pandelela yang kini berusia 29 tahun itu.
Kemenangan itu juga memastikan skuad terjun negara mempertahankan gelaran juara keseluruhan yang diraih sejak Sukan SEA Myanmar 2013 di edisi ke-31 Vietnam dengan lapan emas, tiga perak dan satu gangsa. – KOSMO! ONLINE


Sakan nak balik beraya, api dapur gas lupa tutup
Oleh KOSMO!

11 Mei 2022, 6:14 pm
PETALING JAYA – Tidak dinafikan, sambutan Hari Raya Aidilfitri tahun ini membuatkan ramai teruja untuk pulang beraya di kampung selepas tiada lagi sekatan dikenakan seperti tahun sebelumnya.
Namun, dalam keterujaan itu, sebuah keluarga terpaksa berpatah balik dari Perak ke Kuala Lumpur gara-gara terlupa untuk menutup api dapur gas yang sedang memanaskan makanan dalam periuk.
Berkongsi pengalaman tersebut, seorang pengguna TikTok @jazduit menceritakan mereka sekeluarga mula menyedari perkara itu apabila setibanya di kampung halaman di Perak.
“Dah sampai perak baru sedar lupa tutup api,” tulisnya di kapsyen video.
Bimbang memikirkan keadaan di rumah, mereka sekeluarga segera berpatah balik pulang ke Kuala Lumpur dan berharap agar tidak berlaku sesuatu yang lebih memudaratkan.
Menerusi rakaman video tersebut, dapat dilihat keadaan makanan yang dipanaskan itu telah kering dan hangus di dalam periuk.

Bagaimanapun, tiada kemalangan lain berlaku memandangkan api yang dipasang berada dalam keadaan perlahan.
Dalam pada itu, pemilik video tersebut sempat berseloroh mengatakan sekiranya dia dan keluarga tidak menyedari perkara itu, berkemungkinan rumah mereka boleh terbakar dan memudaratkan rumah jiran lain.
Menjengah ke ruangan komen, pelbagai reaksi turut diberikan oleh orang ramai dan mereka juga berasa bimbang dan panik melihat situasi tersebut berlaku.
“Nasib baik ingat, kalau lupa pasti balik Kuala Lumpur tinggal tapak rumah sahaja,” ujar Alipp.
“Nasib baik tak terbakar rumah, berhati-hati lain kali, sebelum keluar rumah periksa dahulu semua dari dapur, bilik sampai setiap suis,” pesan Sarijmahat. – KOSMO! ONLINE


Tenunan Pahang ke London, sinar buat penghuni penjara
Oleh KOSMO!

11 Mei 2022, 6:28 pm
LONDON – Junjung Kasih Tuanku!
Itu ungkapan teristimewa daripada seorang banduan buat Raja Permaisuri Agong, Tunku Azizah Aminah Maimunah Iskandariah yang memberinya ‘kehidupan’ baharu sejak di dalam penjara iaitu kira-kira sembilan tahun lalu.
Bukan itu sahaja, Md. Ghafawi Mat Said, 52, turut diberikan pekerjaan tetap dan kini dibawa ke London bagi mempromosikan Tenun Pahang Diraja di London Craft Week yang dijadualkan berlangsung dari 9 hingga 14 Mei ini.
Anak kelahiran Bentong, Pahang itu mula mengenali seni tenunan ketika di dalam penjara dan mula mempelajarinya sehingga menjadi salah seorang penenun yang mahir.
“Saya merasakan hidup saya telah mati apabila dipenjarakan, namun sangkaan saya meleset. Kehadiran Tunku Azizah saban hari di penjara memberikan sinar baharu untuk saya meneruskan kehidupan.
“Saya belajar bersungguh-sungguh untuk menenun. Saya perlu fokus, saya perlu mengira benang. Bayangkan sehari hanya seinci kain mampu ditenun ketika itu. Demi Tuanku, saya mahu lakukan yang terbaik,” katanya.

Md. Ghafawi antara 10 peserta mewakili Yayasan Tenun Pahang Diraja yang pengasasnya adalah Tunku Azizah ke London bagi menyertai pameran tersebut.
Md. Ghafawi akan menenun secara langsung di Pesuruhjaya Tinggi Malaysia di London sepanjang acara itu berlangsung.
Bapa kepada tiga cahaya mata itu berkata, dia merasakan hidupnya sangat bertuah kerana bukan calang-calang individu yang membantunya.
“Raja Permaisuri Agong seorang yang berada pada kedudukan tertinggi dalam masyarakat, seorang raja tetapi Tuanku anggap saya sama seperti orang lain meskipun saya hanya banduan.
“Orang sering memandang serong kepada banduan, tetapi Tuanku mengajar, membimbing dan membekalkan semua keperluan untuk kami ketika di penjara,” ujarnya. -KOSMO! ONLINE


Ketua ajaran sesat di Thailand arah pengikut makan najis, lendir, kelemumur
Oleh KOSMO!

11 Mei 2022, 7:00 pm
BANGKOK – Polis Thailand menahan seorang pemimpin ajaran sesat yang didakwa menyuruh pengikutnya memakan najisnya dan menyembah mayat manusia, lapor laman berita Wion News semalam.
Lelaki bernama Thawee Nanra, 75, itu dilaporkan tinggal dalam hutan di wilayah Chaiyaphum. Dia telah meminta pengikutnya memakan sisa badannya termasuk najis, lendir dan kelemumur.
Thawee menggelar dirinya sebagai ‘bapa kepada semua agama’ dan mendakwa boleh menyembuhkan penyakit.
Menurut laporan, tapak khemah lelaki itu telah diserbu polis pada Ahad lalu.
Individu yang membuat laporan polis berkata, seorang wanita memberikan maklumat mengenai suspek selepas ibunya tidak dibenarkan pulang.
Laporan mendakwa bahawa pengikut-pengikut suspek bergaduh dengan polis ketika dia ditangkap.

Sekurang-kurangnya 11 mayat ditemui di lokasi kejadian termasuk keranda berisi mayat dengan kira-kira 12 pengikut yang dilaporkan tinggal bersama suspek.
Ajaran itu didakwa telah beroperasi selama beberapa tahun dan terlepas daripada pengetahuan polis kerana terletak di sebuah kampung terpencil yang jauh daripada orang ramai.
Mayat yang ditemui polis telah dikumpulkan untuk dibedah siasat dan siasatan lanjut masih dijalankan. – Agensi


Bayi perempuan maut ditetak datuk saudara
Oleh IVAN AMIRUL

11 Mei 2022, 6:54 pm
KINABATANGAN – Seorang bayi perempuan berumur enam bulan maut ditetak datuk saudaranya dalam kejadian di Kampung Ubi Sungai Pauh semalam.
Dalam kejadian kira-kira pukul 2 petang itu, ibu bayi berkenaan yang berusia 35 tahun turut dilaporkan parah dengan kecederaan telinga sebelah kiri yang hampir putus.
Ketua Polis Daerah Kinabatangan, Superintendan Dzulbaharin Ismail berkata, pihaknya menerima panggilan daripada orang awam mengenai kejadian itu pada pukul 2.40 petang sebelum sepasukan pegawai dan anggota Ibu Pejabat Polis Daerah (IPD) Kinabatangan bergegas ke lokasi kejadian.
“Anggota bertugas mendapati bayi perempuan terbabit sudah meninggal dunia akibat ditetak di bahagian kepala manakala ibu bayi itu pula parah di bahagian belakang tengkuk selain telinga kiri hampir putus.
“Kedua-dua mangsa kemudiannya dibawa ke Hospital Kinabatangan untuk pemeriksaan dan rawatan lanjut.
“Kita kemudiannya berjaya mengesan dan menangkap suspek di kawasan kebun sawit di lokasi sama selain turut merampas sebilah parang dipercayai digunakan untuk menetak mangsa,” katanya dalam kenyataan akhbar hari ini.

Mengulas lanjut, Dzulbaharin memaklumkan suspek berusia 60 tahun warga Filipina dibawa ke IPD Kinabatangan untuk siasatan lanjut dan siasatan masih diteruskan bagi mengenalpasti punca kejadian.
“Suspek direman selama tujuh hari bermula hari ini dan kes disiasat mengikut Seksyen 302 Kanun Keseksaan yang membawa hukuman gantung sampai mati sekiranya disabitkan kesalahan,” katanya. -KOSMO! ONLINE


Jangan ulangi isu kelewatan penerbangan menjelang Hari Wesak, Hari Gawai – Alexander
Oleh MOHD. HUSNI MOHD. NOOR

11 Mei 2022, 6:23 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengingatkan AirAsia supaya tidak lagi mengulangi isu kelewatan penerbangan terutama menjelang Hari Wesak dan Hari Gawai akan datang.
Menterinya, Datuk Seri Alexander Nanta Linggi berkata, beliau akan terus menjaga hak pengguna dalam isu ini serta memastikan isu berkenaan tidak berulang pada masa depan.
Beliau berkata, isu membabitkan operasi penerbangan pula akan diseliakan mengikut bidang kuasa Suruhanjaya Penerbangan Malaysia (MAVCOM) dan Kementerian Pengangkutan (MOT).
“Saya ingin tegaskan bahawa isu kebajikan pengguna (penumpang) tidak lagi terjejas menjelang beberapa cuti umum yg akan datang dan paling hampir ketika ini ialah Hari Wesak dan Hari Gawai,” katanya menerusi hantaran di Facebook, hari ini.
Berhubung isu kelewatan penerbangan baru-baru ini, Alexander berkata, AirAsia mengemukakan empat punca utama yang menyumbang kepada kelewatan, penangguhan dan penjadualan semula penerbangan membabitkan pelbagai destinasi.
Katanya, AirAsia menjelaskan mereka berdepan jumlah pesawat yang terhad dan ketika ini hanya menggunakan 40 pesawat berbanding 95 pesawat sebelum ini susulan kekurangan penyelenggaraan, pembaikan dan baik pulih pesawat (MRO) di rantau ini. -KOSMO! ONLINE


Gagal patuhi lampu isyarat, kesalahan paling banyak dirakam kamera UPB JPJ
Oleh NORLIDA AKMAR IDROS

11 Mei 2022, 6:30 pm
ALOR SETAR – Jabatan Pengangkutan Jalan (JPJ) Kedah mengesan kesalahan paling banyak dilakukan pengguna jalan raya pada Ops Hari Raya Aidilfitri (HRA) kali ini ialah gagal mematuhi lampu isyarat dan tidak memakai topi keledar.
Dua kesalahan itu dikesan Unit Penguatkuasaan Bermotosikal (UPB) yang dilengkapi Enforcement Action Camera (EAC) sepanjang tempoh operasi tersebut.
Pengarahnya, Abdul Rahman Emang Anyie berkata, sebanyak 18 kes kesalahan lalu lintas berjaya dikesan dan dirakamkan EAC yang dipasang pada topi keledar anggota UPB.
Katanya, daripada jumlah itu, sebanyak tujuh kes membabitkan kesalahan tidak mematuhi lampu isyarat.
“Kesalahan kedua paling banyak ialah tidak memakai topi keledar iaitu sebanyak lima kes diikuti dua kes menggunakan telefon bimbit semasa memandu,” katanya pada sidang akhbar sempena Ops HRA 2022 di JPJ Kedah di sini hari ini.
Kata beliau, tidak mematuhi lampu isyarat merupakan antara kesalahan utama yang tidak akan dikompaun, sebaliknya perlu menyelesaikan kes itu di mahkamah.

Sementara itu, menurut Abdul Rahman, sebanyak 5,381 kenderaan diperiksa sepanjang operasi tersebut dengan 386 daripadanya diambil tindakan atas pelbagai kesalahan. – KOSMO! ONLINE


Ibu cemas, bayi 18 bulan terperangkap 30 minit dalam kereta
Oleh NIK NUR IZZATUL HAZWANI NIK ADNAN

11 Mei 2022, 4:02 pm
KEMAMAN – Seorang ibu berdepan detik cemas apabila bayinya perempuannya berusia 18 bulan terperangkap selama setengah jam di dalam kereta Proton Satria di Taman Samudera Timur, Chukai di sini hari ini.
Kejadian itu berlaku pada pukul 9.30 pagi sewaktu ibu bayi tersebut keluar dari keretanya untuk memasuki sebuah dobi pakaian.
Ketua Balai Bomba dan Penyelamat Chukai, Mohd. Zailani Abdullah berkata, kereta Proton Satria tersebut dikatakan telah terkunci secara automatik menyebabkan bayinya terperangkap.
Beliau berkata, dia yang panik telah bertindak menghubungi pihaknya untuk meminta bantuan.
“Sebaik tiba di lokasi kejadian, bayi perempuan yang terperangkap di dalam kereta itu sedang menangis ketakutan.
“Anggota bomba mengambil masa kira-kira 10 minit untuk membuka pintu kereta menggunakan peralatan khas,” katanya ketika dihubungi Kosmo! di sini hari ini.

Mohd. Zailani berkata, bayi perempuan berkenaan didapati tidak mengalami sebarang kecederaan. – KOSMO! ONLINE


Mark Adam sambut baik keluarga Marcos kembali kuasai Filipina
Oleh MOHAMMAD SHAHEMY AZMI

11 Mei 2022, 5:56 pm
PETALING JAYA – Penyanyi dan juga pelawak warga Filipina yang mencipta nama di Malaysia, Mark Adam percaya pelantikan presiden baharu, Ferdinand Marcos Jr mampu mengembalikan zaman kegemilangan negara republik itu.
Mark atau nama lengkapnya Fikri Mark Adam Abdullah, ketika dihubungi Kosmo! Online berkata, pelantikan anak kepada bekas pemerintah diktator Filipina, mendiang Ferdinand Marcos itu dilihat tidak seperti bapanya yang mengamalkan pentadbiran kuku besi ketika memerintah Filipina.
“Sebagai seorang warganegara Filipina, sedikit sebanyak saya tahu tentang sejarah keluarga Marcos. Sebelum Ferdinand digulingkan melalui revolusi kekuatan rakyat 36 tahun lalu, Filipina dibawah pemerintahannya sangat maju dan berkembang.
“Malah Filipina pada ketika itu menjadi negara di rantau Asia Tenggara paling kaya berbanding negara-negara lain. Saya pernah diberitahu oleh ayah, rakyat Filipina ketika dibawah pemerintahan Ferdinand Marcos diberi beras secara percuma,” katanya.
Ujar pelantun lagu Marry Me itu lagi, pelantikan Marcos atau mesra disapa Bongbong dalam kalangan masyarakat di Filipina akan meneruskan usaha yang dilakukan oleh bekas Presiden terdahulu, Rodrigo Duterte untuk memerangi gejala rasuah dan pengedaran dadah di negara kepulauan itu.
“Dengan sokongan daripada Duterten, saya percaya Marcos akan menjalankan tanggungjawabnya dengan baik untuk mengembalikan semula maruah Filipina.

“Seperti yang diketahui masyarakat, Duterte sangat tegas ketika menjadi ketua negara dan saya percaya, Marcos akan menyambung legasi yang dibawa oleh Presiden terdahulu,” katanya.
Walaupun mengakui terdapat segelintir rakyat Filipina sendiri bimbang dengan kebangkitan semula keluarga Marcos, sejarah hitam yang pernah melanda negara itu dibawah pemerintahan bapanya selama 21 tahun telah pun menjadi sejarah dan iktibar untuk kebangkitan pada masa akan datang.
Meletakkan harapan yang tinggi, Mark berharap Marcos mampu menjadi ketua negara yang bertanggungjawab untuk membela nasib rakyat miskin di Filipina.
“Harapan saya terhadap presiden baharu nanti supaya dapat mengurangkan kadarf kemiskinan di Filipina, membuka lebih banyak peluang pekerjaan, membantu rakyat Filipina di luar negara dan memberikan taraf pendidikan kepada kanak-kanak.
“Saya harap Marcos tidak mensia-siakan harapan rakyat,” katanya.
Sekadar info, Filipina bakal menyaksikan zaman kegemilangan era pemerintahan Marcos kembali ke Istana Malacanang selepas 36 tahun rampasan kuasa berlaku akibat pemberontakan besar-besaran.
Marcos Jr dilaporkan mendapat kira-kira 30 juta undi berbanding pesaing terdekatnya, Naib Presiden semasa kerajaan, Leni Robredo yang mempunyai kira-kira 14 juta undi, demikian menurut pengiraan separa dan tidak rasmi Suruhanjaya Pilihan Raya (Comelec) semalam. – KOSMO! ONLINE


Harga petrol RON97 naik 37 sen esok
Oleh LUQMAN RIDHWAN MOHAMED NOR

11 Mei 2022, 5:18 pm
PUTRAJAYA – Harga runcit petrol RON97 mencatatkan kenaikan sebanyak 37 sen berkuat kuasa esok sehingga 18 Mei depan, menjadikannya dijual RM4.31 berbanding RM3.94 seliter ketika ini.
Kementerian Kewangan (MOF) dalam satu kenyataan berkata, bagi petrol RON95 dan diesel pula, ia masih lagi kekal dijual masing-masing pada harga RM2.05 seliter dan RM2.15 seliter.
Menurutnya, pengekalan harga tersebut dibuat bagi melindungi pengguna daripada kenaikan harga minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE


Dua pelajar hilang selamat sampai di rumah keluarga di Kedah
Oleh NOR SHAFAWATI YUP

11 Mei 2022, 4:17 pm
SEREMBAN – Dua beradik yang merupakan pelajar lelaki di sebuah sekolah tahfiz di Senawang di sini yang dikuatiri hilang selepas melarikan diri akhirnya ditemui selepas mereka selamat sampai di rumah keluarga di Kedah.
Ketua Polis Daerah Seremban, Asisten Komisioner Nanda Maarof berkata, ibu kepada dua beradik berusia 15 dan 16 tahun itu mengesahkan bahawa anaknya sampai di rumah di Kedah pada pukul 11.30 malam tadi.
“Ibu mereka sahkan kedua-dua beradik ini balik ke rumah dan dia telah membuat laporan di Balai Polis Sarang Semut, Kedah (berkaitan anak ini).
“Mereka balik menaiki teksi sehingga ke Ipoh, Perak kemudian naik bas sehingga ke Guar Chempedak, Kedah dan sampai di rumah pada pukul 11.30 malam,” katanya ketika dihubungi di sini hari ini.
Sementara itu, difahamkan abangnya yang berusia 16 tahun blajar di sekoah tersebut sejak dua tahun lalu manakala adiknya berusia 15 tahun baru sahaja mengikuti pembelajaran di sekolah sama tahun ini.
Semalam Kosmo! melaporkan dua pelajar lelaki sebuah sekolah berasrama penuh di Senawang di sini yang juga adik-beradik dikhuatiri melarikan diri dengan memanjat pagar sekolah tersebut awal pagi semalam.

Kejadian tersebut disedari oleh guru sekolah tersebut pada pukul 6 pagi selepas menyedari dua beradik lelaki berusia 15 dan 16 tahun itu tidak hadir semasa solat Subuh.
Pada lebih kurang pukul 8 pagi, hasil semakan dari rakaman sistem televisyen litar tertutup (CCTV) sekolah mendapati dua orang pelajar (adik beradik) berumur 15 dan 16 tahun telah panjat keluar pagar hadapan sekolah lebih kurang pukul 3.32 pagi. – KOSMO! ONLINE


Anggota tentera maut kereta rempuh pokok
Oleh ROHANA MOHD. NAWI

11 Mei 2022, 4:13 pm
TANAH MERAH – Seorang anggota tentera maut selepas kereta yang dipandunya terbabas dan melanggar sebuah lori sebelum merempuh sebatang pokok di Kilometer 42, Jalan Kampung Kusial Baru di sini hari ini.
Dalam kejadian kira-kira pukul 8.45 pagi itu, Muhammad Asyraf Romli, 22, meninggal dunia di lokasi kejadian selepas mengalami kecederaan parah pada bahagian kepala dan badan.
Ketua Polis Daerah Tanah Merah, Superintendan Wan Zulfikri Wan Othman berkata, siasatan awal mendapati, mangsa memandu kereta jenis Proton Wira sedang dalam perjalanan dari arah Kampung Batu Hitam ke Kampung Kusial Baru.
Menurutnya, semasa tiba di lokasi kejadian, kereta dipandu mangsa dipercayai hilang kawalan sebelum terbabas ke kawasan semak di bahu jalan.
“Mangsa dipercayai sempat mengawal kereta dipandunya dan naik semula ke atas jalan raya namun, telah memasuki laluan bertentangan.
“Insiden itu menyebabkan sebuah lori jenis Isuzu yang datang dari arah bertentangan tidak sempat mengelak sebelum melanggar kereta mangsa sehingga berpusing dan merempuh sebatang pokok,” katanya dalam satu kenyataan hari ini.

Menurut Wan Zulfikri, mangsa disahkan meninggal dunia di lokasi kejadian dibawa ke Hospital Tanah Merah di sini untuk dibedah siasat manakala pemandu lori tidak mengalami sebarang kecederaan.
Katanya, siasatan mendapati kemalangan itu dipercayai berpunca daripada kereta dipandu mangsa yang terbabas memasuki laluan bertentangan sebelum bertembung dengan sebuah lori.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Guru taska ditahan dera kanak-kanak 4 tahun
Oleh KHAIRUL MOHD. ALI

11 Mei 2022, 4:33 pm
JOHOR BAHRU – Seorang guru taska berusia 24 tahun ditahan polis bagi membantu siasatan melibatkan seorang kanak-kanak perempuan berusia empat tahun yang dipercayai menjadi mangsa dera di taska tempat suspek bekerja.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, suspek wanita itu ditahan di tepi jalan di Jalan Putih, Skudai, di sini semalam.
Menurut beliau, suspek dipercayai melakukan perbuatan dera terhadap mangsa, kelmarin.
“Semalam, polis menerima satu laporan daripada ibu mangsa bahawa anak perempuan didera di taska asuhannya yang beralamat di Tampoi, di sini.
“Mangsa yang berusia empat tahun itu merupakan seorang kanak-kanak yang hiper aktif dan mempunyai masalah lambat bertutur, dimana taska berkenaan merupakan pusat jagaan bagi kanak-kanak normal dan juga kanak-kanak khas.
“Berdasarkan satu video yang tular, suspek dipercayai telah menarik telinga mangsa dan juga menekap muka mangsa menggunakan bantal,” katanya dalam satu kenyataan, di sini hari ini.

Tambah beliau, pemeriksaan dibuat pegawai perubatan di Hospital Sultanah Aminah di sini mendapati mangsa mengalami kesan lebam di bahagian telinga kanan dipercayai akibat didera.
Sehubungan itu, Rupiah memberitahu, pihaknya telah menjalankan operasi bagi mencari suspek sebelum berjaya menahan wanita berusia 24 tahun itu pada pukul 9 malam, semalam.
“Suspek kini dikenakan tahanan reman selama tujuh hari manakala kes disiasat mengikut Seksyen 31(1)(a) Akta Kanak-Kanak 2001,” ujarnya.
Dalam pada itu, Rupiah turut meminta kerjasama orang ramai yang mempunyai maklumat berhubung kejadian itu untuk menghubungi polis ditalian 07-556 3122 bagi membantu siasatan. – KOSMO! ONLINE


Syafiq genggam emas demi anak
Oleh MUHAMMAD RIDUAN MOHD HANAFIAH

11 Mei 2022, 5:34 pm
HANOI – Penerjun negara, Muhammad Syafiq Puteh terus menambah kilauan pingat emas buat kontinjen Malaysia apabila memenangi acara 3 meter (m) papan anjal individu pada temasya Sukan SEA Vietnam 2021 sebentar tadi.
Syafiq menggunakan pengalaman tiga temasya lalu dengan cukup baik untuk memastikan kem negara terus mendominasi sukan terjun apabila kini membolot tujuh daripada lapan pingat emas yang ditawarkan.
Atlet berusia 27 tahun itu konsisten menampilkan terjunan terbaik di Pusat Akuatik My Dinh untuk memungut mata keseluruhan 381.35.
Lebih manis, seorang lagi penerjun negara, Gabriel Gilbert Daim memastikan kedudukan 1-2 di atas podium buat Malaysia apabila meraih perak dengan 357.30 mata.
Penerjun Thailand, Chawanwat Juntaphadawon mengakhiri perjuangan di tempat ketiga dengan pengutan mata keseluruhan 340.35.
“Saya sangat teruja kerana dapat meraih emas buat negara. Saya sangat gembira dengan pencapaian ini kerana ia adalah kemenangan pertama dalam acara 3m papan anjal individu.

“Apa pun, kemenangan ini tidak hadir tanpa usaha dan latihan. Saya mahu menghadiahkan pingat emas ini buat anak saya, Nuraisya Zulaikha sempena hari lahirnya esok yang akan memasuki usia dua tahun.
“Saya tak berjumpa dengan anak kira-kira dua bulan dan kemenangan ini khas buatnya,” katanya sejurus tamat saingan di sini sebentar tadi.
Ini adalah emas kedua Syafiq dalam kariernya di Sukan SEA selepas meraih emas dalam acara 3m papan anjal seirama campuran bersama Jasmine Lai Pui Yee sewaktu edisi Kuala Lumpur 2017.


Rugi RM233,954 ditipu sindiket tiket penerbangan murah
Oleh NOR AZIAH MAT NOH

11 Mei 2022, 4:50 pm
PETALING JAYA – Jabatan Siasatan Jenayah Komersial (JSJK) Bukit Aman hari ini memaklumkan telah mengesan modus operasi baharu sindiket tipu tiket penerbangan dalam talian yang menyebabkan kerugian keseluruhan sebanyak RM233,954.
Pengarahnya, Datuk Mohd. Kamarudin Md. Din berkata, pihaknya sehingga kini menerima 20 laporan berhubung kes penipuan berkenaan.
“Siasatan awal mendapati mangsa telah melayari laman web (http://cafe.naver.com/mymalaysia) yang menunjukkan iklan penerbangan didakwa dikendalikan syarikat Apsan Travel and Tour Sdn. Bhd.
“Tertarik dengan tawaran harga tiket yang lebih murah berbanding harga pasaran, mangsa telah membuat pembayaran,” katanya dalam kenyataan hari ini.
Mengulas lanjut, setelah pembayaran dilaksanakan, mangsa gagal memperolehi tiket penerbangan yang dibeli.
“Sehingga kini polis telah menerima 20 laporan melibatkan kerugian keseluruhan berjumlah RM233,954.

“Kes masih dalam siasatan di bawah Seksyen 420 Kanun Keseksaan kerana melakukan penipuan,” ujarnya. – KOSMO! ONLINE


OPR naik, kos pembiayaan meningkat
Oleh MUHAMMAD IKHWAN IDERIS

11 Mei 2022, 4:25 pm
PETALING JAYA – Kenaikan kadar dasar semalaman (OPR) kepada dua peratus yang diumumkan Bank Negara Malaysia (BNM) akan menyebabkan kos pembiayaan meningkat dan boleh menyebabkan tekanan ke atas harga barang.
Naib Pengerusi Gerakan Keadilan Monetari Malaysia, Prof. Madya Dr. Ahmed Razman Abdul Latiff berkata, kemungkinan sebab BNM memutuskan untuk meningkatkan OPR sebanyak 25 mata asas hari ini adalah untuk memastikan terdapat peningkatan beransur-ansur dalam tempoh dua bulan kepada kadar sasaran 2.25 peratus menjelang Julai.
Jelasnya, ia langkah serupa seperti yang dilaksanakan pada tahun 2010, apabila peningkatan 25 mata asas dibuat setiap dua bulan.
“Nampaknya BNM menjangkakan tekanan inflasi yang lebih tinggi untuk beberapa bulan akan datang.
“Peningkatan beransur-ansur sebanyak 25 mata asas dalam tempoh dua bulan, bukannya 50 mata asas pada Julai diharapkan dapat membantu individu dan peniaga yang mempunyai komitmen kewangan pada masa ini mula merancang dan menstrukturkan komitmen kewangan masing-masing,” katanya ketika dihubungi Kosmo!.
Menurut BNM, dengan pertumbuhan dalam negeri yang semakin kukuh, Jawatankuasa Dasar Monetari mengambil keputusan untuk mula mengurangkan tahap akomodasi monetari.

Jelasnya, pengurangan ini akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.
Sementara itu, Ketua Ahli Ekonomi Bank Islam, Dr. Mohd. Zafzanizam Abdul Rashid berkata, bagi peminjam yang mempunyai pembiayaan sedia ada dan menggunakan kadar boleh berubah, mereka mungkin perlu membayar ansuran bulanan yang sedikit lebih tinggi.
“Namun, perubahan OPR ini tidak berlaku secara kerap. Kebiasaanya BNM akan menaikkan OPR secara beransur-ansur.
“Selain itu, kenaikan OPR juga akan memanfaatkan mereka yang menyimpan wang di dalam simpanan tetap. Jadi kenaikan OPR ini boleh memberi suatu insentif untuk para pengguna membuat tabungan di institusi perbankan,” katanya. – KOSMO ONLINE!


Sempadan New Zealand dibuka sepenuhnya Ogos ini
Oleh KOSMO!

11 Mei 2022, 5:02 pm
WELLINGTON – Perdana Menteri New Zealand, Jacinda Ardern mengumumkan bahawa negara itu akan membuka pintu sempadannya secara menyeluruh pada Ogos ini, sekali gus menamatkan sekatan sempadan yang dikenakan akibat penularan Covid-19.
Dalam masa sama, semua syarat berkaitan ujian saringan Covid-19 yang dikenakan sebelum pelepasan pesawat akan dihapuskan berkuat kuasa pukul 11.59 malam (waktu tempatan) pada 31 Julai.
Tambah Ardern, negara itu juga bakal dibuka sepenuhnya untuk sektor perniagaan.
Ketika menyampaikan ucapan kepada ahli-ahli perniagaan di Auckland semalam, Ardern berkata, tarikh itu telah dianjak lebih dua bulan awal untuk memulihkan semula ekonomi terutamanya industri pelancongan.
Sekatan yang dikenakan sejak Mac 2020 itu telah dipuji oleh beberapa pihak dengan New Zealand merekodkan salah satu kadar kematian akibat Covid-19 paling rendah dalam kalangan negara-negara maju.
Bagaimanapun, beberapa kritikan telah dilemparkan ke atas sekatan yang dikenakan kerana dianggap sebagai kekurangan fleksibiliti dan belas kasihan serta menyekat ekonomi.

Antara yang dilaksanakan adalah semua pelawat antarabangsa terpaksa menjalani kuarantin selama dua minggu di kemudahan hotel yang dikendalikan oleh kerajaan dan dikawal oleh tentera.
Sekatan berkenaan bagaimanapun tidak terpakai untuk penduduk New Zealand dan pelancong-pelancong dari negara yang mempunyai perjanjian visa dengan negara itu. – AFP


Ramalan cuaca buruk di 7 negeri petang ini
Oleh ALWANI ZAFIRAH

11 Mei 2022, 3:43 pm
PETALING JAYA – Jabatan Meteorologi Malaysia (MetMalaysia) meramalkan keadaan cuaca buruk melibatkan negeri Kedah, Pulau Pinang, Perak, Kelantan, Terengganu, Pahang dan Sabah pada petang ini.
MetMalaysia menerusi satu kenyataan di Facebook memaklumkan ramalan tersebut berkuat kuasa sehingga pukul 7 petang hari ini.
Katanya, ribut petir, hujan lebat dan angin kencang dijangka di negeri Kedah melibatkan kawasan Kuala Muda, Sik, Baling, Kulim dan Bandar Baharu.
Selain itu, di Pulau Pinang dijangka berlaku sekitar Seberang Perai Utara, Seberang Perai Tengah dan Seberang Perai Selatan.
“Di Perak pula, antara kawasan yang terkesan adalah Kerian, Larut, Matang Dan Selama, Hulu Perak, Kuala Kangsar, Kinta dan Kampar.
“Bagi negeri Kelantan, hujan lebat dilaporkan berlaku di Jeli, Machang, Pasir Puteh, Kuala Krai dan Gua Musang serta Besut, Terengganu,” katanya di sini hari ini.

Semantara itu, cuaca buruk yang sama dijangka berlaku di Tanah Tinggi Cameron, Pahang dan juga beberapa daerah di Sabah temasuklah Pedalaman (Beaufort dan Tambunan) dan Pantai Barat (Papar, Penampang dan Tuaran) petang ini. – KOSMO! ONLINE


Penganggur cabul remaja, miliki senjata dijel 11 tahun
Oleh MUHAMMAD AYMAN GHAFFA

11 Mei 2022, 3:40 pm
KOTA BHARU – Seorang penganggur dihukum penjara 11 tahun oleh Mahkamah Sesyen di sini hari ini selepas mengaku bersalah atas tiga pertuduhan mencabul remaja perempuan dan memiliki dua jenis senjata di Kuala Krai dekat sini baru-baru ini.
Tertuduh, Edry Shah Rimiey Ghani, 34, membuat pengakuan itu selepas kesemua pertuduhan terhadapnya dibacakan di hadapan Hakim Mohd. Zul Zakiqudin Zulkifli.
Tertuduh didakwa memiliki sebilah pisau besi pendek berhulu kayu dan sebilah buku lima di sebuah kedai serbaneka di Hospital Sultan Ismail Petra, Kuala Krai pada pukul 5 petang, 29 April lalu.
Pendakwaan dibuat mengikut Seksyen 7(1) (a) Akta Bahan Kakisan, Letupan dan Senjata Berbahaya 1958 yang membawa hukuman penjara sehingga 10 tahun.
Edry Shah turut didakwa melakukan perbuatan amang seksual terhadap mangsa yang berusia 15 tahun di bawah rumpun buluh berhampiran Sungai Gertak Runtuh, Gertak Kangkung, Kuala Krai pada pukul 3 petang, 21 Mac lalu.
Tertuduh juga didakwa melakukan perbuatan amang seksual terhadap mangsa sama di sebuah rumah di Kuala Krai pada pukul 10 pagi, 20 April lalu.

Bagi kedua-dua pertuduhan itu, Edry Shah didakwa mengikut Seksyen 14 (d) Akta Kesalahan-Kesalahan Seksual Terhadap Kanak-Kanak 2017.
Timbalan Pendakwa Raya, Wan Nurul Hanini Wan Ahmad Shukry memohon mahkamah menjatuhi hukuman setimpal agar dapat menjadi pengajaran kepada tertuduh dan masyarakat.
Edry Shah merayu hukuman ringan dan memohon hukuman berjalan serentak selain sudah insaf atas kesalahan tersebut.
Mahkamah menetapkan hukuman penjara lima tahun bagi pertuduhan pertama dan 11 tahun bagi pertuduhan kedua dan ketiga. Kesemua hukuman penjara itu berjalan serentak bermula tarikh tertuduh  ditangkap pada 29 April lalu – KOSMO! ONLINE


Warga Singapura masih ‘rompak’ RON95
Oleh KOSMO!

11 Mei 2022, 3:07 pm
PETALING JAYA – Tindakan seorang lelaki dipercayai warga Singapura mengisi minyak bersubsidi RON95 di sebuah stesen minyak di Johor mengundang kecaman pengguna di media sosial.
Aksi lelaki itu tular selepas sekeping gambar dimuat naik seorang pengguna dikenali sebagai Dan Leon di laman Facebook.
Berdasarkan maklumat pada gambar yang tular itu, kejadian tersebut dirakam di sebuah stesen minyak di Taman Bukit Indah, Johor Bahru.
Gambar itu dipercayai dirakam pukul 2.46 petang semalam dan jelas menunjukkan nombor pendaftaran kenderaannya didaftarkan di negara jiran.
Sebelum ini, Kementerian Perdagangan Dalam Negeri dan Hal Ehwal Kepenggunaan (KPDNHEP) menegaskan hanya petrol RON97 dibenarkan dijual kepada kenderaan asing manakala RON95 dilarang kerana ia merupakan bahan api subsidi dan tertakluk di bawah Akta Kawalan Bekalan.
Susulan perkongsian itu, rata-rata netizen tidak berpuas hati dengan tindakan lelaki tersebut dan mahu pihak berkuasa mengambil tindakan tegas.

“Mohon pihak KPDNHEP mengambil tindakan tegas terhadap pemandu dan pemilik stesen minyak kerana menjual petrol bersubsidi kepada warga asing,” tulis Akim Manjor.
Turut meninggalkan komen adalah seorang lagi pengguna dikenali Asmanizam Abdul Samad.
“Sepatutnya KPDNHEP sudah boleh buat sesuatu, contohnya khas pam tertentu untuk kenderaan Singapura.
“Kakitangan stesen minyak perlu memainkan peranan memastikan kenderaan Singapura memasuki kawasan dikhaskan dan isi RON97,” katanya.-KOSMO! ONLINE


Individu tidak tersenarai tidak dibenarkan guna khidmat pengiring
Oleh NOR AZIAH MAT NOH

11 Mei 2022, 3:23 pm
KUALA LUMPUR – Individu yang tidak berada dalam senarai bagi memperoleh kemudahan pengiring bermotosikal tidak dibenarkan menggunakan khidmat tersebut.
Menteri Dalam Negeri, Datuk Seri Hamzah Zainuddin berkata, kemudahan khidmat pengiring perlu mendapat kelulusan daripada Ketua Polis Negara.
“Kita tidak akan membenarkan sesiapa yang tiada dalam senarai itu mendapat kemudahan ini. Ia perlu mendapat persetujuan KPN.
“Jadi jika ada kesalahan yang dilakukan oleh anggota Polis Diraja Malaysia (PDRM), kita akan ambil tindakan,” katanya ketika ditemui pada Majlis Hari Raya Aidilfitri PDRM Tahun 2022 di Pulapol Kuala Lumpur di sini, hari ini.
Turut hadir Ketua Polis Negara, Tan Sri Acryl Sani Abdullah Sani dan pengarah-pengarah jabatan Bukit Aman.
Mengulas lanjut, Hamzah berkata, siasatan dalaman telah dijalankan dan akan diketahui dalam waktu terdekat.

“Individu yang menggunakan khidmat terbabit pula akan dikenakan tindakan jika terdapat kesalahan undang-undang,” ujarnya lagi.
Tambahnya, prosedur operasi standard (SOP) berkaitan khidmat pengiring sedia ada sudah jelas dan tidak memerlukan SOP baharu.
Sebelum ini tular di media sosial seorang anak ahli parlimen menggunakan khidmat polis pengiring semasa kesesakan lalu lintas di Pulau Pinang. – KOSMO! ONLINE


Panik raya, tuan rumah sedia duit syiling untuk tetamu
Oleh KOSMO!

11 Mei 2022, 3:26 pm
PETALING JAYA – Tular sebuah video memaparkan sejumlah duit syiling diletakkan di dalam tong untuk diberikan kepada tetamu semasa sambutan Hari Raya Aidilfitri baru-baru ini.
Video yang dikongsikan Shazeila Zainal di media sosial itu mendapat perhatian ramai dan pelbagai reaksi turut diberikan.
Menurut Shazeila, dia menyediakan duit syiling buat tetamu yang datang beraya ke rumahnya kerana tidak sempat menukar duit di bank.
“Panik raya, tak sempat tukar duit raya (di bank),” tulisnya di ruangan kapsyen.
Katanya, dia turut menyediakan plastik kepada tetamu untuk mengambil sendiri duit syiling di dalam tong tersebut.
Rata-rata orang ramai berasa teruja melihat situasi beberapa kanak-kanak tersenyum lebar menggenggam sejumlah duit syiling yang kemudiannya dimasukkan ke dalam plastik.

“Senyum adik itu kaut duit syiling, agak-agak berapa banyak boleh ambil,” komen Athirah Liyana.
Sementara itu, beberapa pengguna media sosial mula berteka-teki mengenai jumlah duit syiling di dalam tong tersebut.
“Kalau satu tong penuh rasanya RM5,000 seronok betul, berapa lama agaknya dia menyimpan,” ujar Fatiha. – KOSMO! ONLINE


Skuad khas pantau jualan ubat di Facebook
Oleh MOHD AZLI ADLAN

11 Mei 2022, 3:35 pm
HULU TERENGGANU – Operasi membanteras penjualan produk ubat tidak berdaftar dan komestik tidak bernotifikasi Kementerian Kesihatan (KKM) bukan sahaja dilakukan menerusi serbuan fizikal malah pengesanan di media sosial.
Pengarah Kesihatan Terengganu, Datuk Dr. Kasemani Embong berkata, pihaknya mempunyai skuad penguatkuasaan khas yang sentiasa melakukan pemantauan di media sosial seperti Facebook.
“Antara produk tidak berdaftar yang mendapat permintaan tinggi ialah ubat perangsang seks.
“Ia biasanya dicampur dengan racun berjadual seperti sildenafil yang boleh memberi risiko kehilangan penglihatan dan pendengaran, strok dan serangan jantung,” katanya ketika ditemui selepas merasmikan program Gerak Gempur Cakna Ubat di sini hari ini.
Dalam pada itu, Kasemani berkata, JKNT telah merampas 1,287 ubat tidak berdaftar dan komestik tidak bernotifikasi dalam tempoh dua tahun sepanjang tempoh pelaksanaan PKP.
Jelas beliau, rampasan itu melibatkan 121 operasi dan jumlah keseluruhan melebihi RM1.1 juta.

“Pemilikan dan penjualan produk tidak berdaftar dan komestik tidak bernotifikasi boleh disiasat mengikut Akta Jualan Dadah 1952,” katanya. – KOSMO! ONLINE


Kes HFMD di Terengganu meningkat 783 kes
Oleh MOHD AZLI ADLAN

11 Mei 2022, 2:56 pm
HULU TERENGGANU – Penyakit tangan, kaki dan mulut (HFMD) di Terengganu mencatatkan peningkatan ketara kepada 783 kes sejak awal tahun tahun ini.
Pengarah Kesihatan Terengganu, Datuk Kasemani Embong berkata, ia merupakan kenaikan mendadak berbanding cuma 95 kes sama yang dicatatkan di seluruh negeri ini dalam tempoh sama tahun lalu.
“Rata-rata kes HFMD yang melibatkan kanak-kanak berusia enam tahun ke bawah itu berlaku di taska dan tadika.
“Setakat ini, sebanyak 19 taska dan tadika di seluruh Terengganu telah terkesan dengan wabak ini sejak awal tahun ini,” katanya selepas merasmikan program Gerak Gempur Cakna Ubat di sini hari ini.
Kasemani berkata, lima taksa dan tadika terbabit terletak di Kuala Terengganu, Marang dan Hulu Terengganu masing-masing tiga premis, Besut (dua) dan Kemaman (satu).
Sehubungan itu, beliau menggesa pengendali taska dan tadika serta ibu bapa mengambil cakna dan menekankan langkah-langkah pencegahan bagi mengelakkan penyebaran HFMD dalam kalangan kanak-kanak. – KOSMO! ONLINE


Tak malu dipanggil janda, Raja Azura malas fikir tentang lelaki
Oleh HANISAH SELAMAT

11 Mei 2022, 3:17 pm
PETALING JAYA – Pelakon dan pengacara Raja Azura mengakui bahagia hidup bersama anak-anak walaupun sudah 12 tahun hidup tanpa lelaki bergelar suami.
Bekas pengacara Melodi itu juga berasakan, tiada keperluan untuknya kembali menempuh alam berumahtangga. Dia sebaliknya rela memegang status janda daripada mengusutkan fikiran dengan perkara yang tidak perlu, terutama harus menjaga perasaan orang lain sekiranya terbuka hati bertemu teman baharu.
“Saya berbahagia dengan anak-anak. Tak perlu ada pasangan hidup. Orang nak pasangan hidup sebab nak kebahagiaan. Alhamdulillah, saya masih okay dan ada rezeki untuk anak-anak,” katanya.
Sering ditanya soal keterbukaan untuk menerima lelaki bahau dalam hidup, pengacara yang terkenal dengan mulut lantang itu sebaliknya ada persoalan lain sebelum memberikan jawapan sewajarnya.
“Soal terbuka pintu hati? Memang selalu orang tanya soalan itu. Pertama sekali saya nak tahu, sebenarnya dalam perkahwinan ini apa tujuannya? Apa misi sebenarnya? Nak teman hidup? Anak-anak macam mana?
“Adakah teman hidup boleh terima? Lepas itu nak kenal ipar-duai lagi yang kita tak tahu mereka suka atau tidak dekat kita. Lagi satu, apabila kita kenal orang berduit, orang ingat kita pula nak harta adik-beradik dia.

“Jadi benda-benda macam ini saya tak suka. Sebab pengalaman yang berlaku pada hidup saya selama ini sudah cukup. Saya pernah berkahwin, dah ada tiga anak. Syukur dapat besarkan mereka dari kecil,” ujarnya.
Sementara itu katanya lagi, buat masa ini paling utama adalah kepentingan tiga permata hatinya yang semakin membesar iaitu Megat Muhammad Raziq, 20; Megat Luqman Hakim, 19; dan Puteri Mia Maizura, 17 tahun.
“Saya jenis terlampau sayang anak-anak. Kepentingan diri saya tolak ke tepi kerana mereka di tangga teratas. Saya bekerja pun demi mereka, tambahan pula mereka masih belajar dengan si bongsu di tingkatan lima.
“Dua abangnya pula di Universiti Teknologi MARA (UiTM), ada beberapa tahun lagi untuk selesai. Biarlah mereka ‘lepas’ dulu dan boleh berdikari, baru saya fikir pasal diri sendiri.
“Cuma bagi saya, jodoh tak perlu dicari. Bukan menolak takdir tapi saya percaya terhadap aturan-Nya, kalau sudah ditentukan, akan datang sendiri,” tambahnya lagi.
Sementara itu, mengulas mengenai panggilan janda berbanding ibu tunggal yang dilihat kasar bagi sesetengah individu, Raja Azura sangat terbuka hingga tidak kisah atau berasa malu dengan gelaran tersebut.
Katanya, sama ada janda atau ibu tunggal. Kedua-duanya tetap mempunyai makna sama. Namun sebagai penyandang status tersebut dia harus pandai menjaga diri dan maruah supaya tidak dipandang serong.
“Saya tak ada masalah dengan status janda. Hakikatnya memang betul pun kita janda. Bagi saya, yang penting kena jaga tertib. Kita tahu kita ini ibu tunggal, jadi kena tahu tertib sebagai seorang janda.
“Paling penting jaga adab sebab saya ada anak yang bersekolah dan perlu menjaga anak kedua ibu bapa saya. Walaupun saya dah berpisah bekas suami tapi masih ada bapa mentua.
“Sampai bila-bila pun dia bapa mentua. Bila kita jaga semua ini, kita dah tak kisah orang panggil janda. Saya tak pernah rasa kecil hati sebab hakikatnya saya adalah janda yang tahu jaga tertib dan maruah keluarga,” ulasnya.
Sebelum ini, Raja Azura mendirikan rumah tangga dengan anak bekas Menteri Besar Kedah, Tan Sri Osman Haji Aroff, Adzmin Osman pada Mac 2001 namun hanya bertahan selama sembilan tahun.
Dalam perkembangan lain, pemilik nama sebenar Raja Azura Tengku Ahmad Tajudin, 49, bakal muncul menerusi filem baharu berjudul Tiga Janda Melawan Dunia.
Menerusi filem yang dijadualkan menemui penonton di pawagam pada 19 Mei nantii, Raja Azura memegang watak ibu tunggal bernama Ani bergandingan dengan Khatijah Tan (Midah) dan Normah Damansuri (Rahayu).
Tiga rakan karib ini berdepan pelbagai dugaan yang menguji kesetiaan persahabatan semata-mata mahu menonton konsert penyanyi pujaan hingga mengambil keputusan menjalankan perniagaan menjual cecair vape. – KOSMO! ONLINE


Peniaga mi celup jual RM9 sebungkus dapat notis KPDNHEP
Oleh ROSALWANI CHE SOH

11 Mei 2022, 3:57 pm
TANAH MERAH – Kementerian Perdagangan dalam Negeri dan Hal Ehwal Pengguna (KPDNHEP) mengeluarkan notis amaran dan kompaun terhadap seorang peniaga selepas didakwa menjual mi celup pada harga RM9 sebungkus baru-baru ini.
Ketua Pegawai Penguat Kuasa KPDNHEP Tanah Merah, Ahmad Azizi Abdul Kadir berkata, wanita berusia 33 tahun itu diberi Notis Pengesahan Maklumat Barangan (NPMB) di bawah Seksyen 21 Akta Kawalan Harga dan Antipencatutan 2011.
Menurutnya, melalui notis itu, peniaga berkenaan perlu mengemukakan surat jawapan dan alasan harga yang ditetapkan di premisnya dalam tempoh dua hari.
“Kompauj turut dikenakan kerana peniaga berkenaan tidak meletakkan tanda harga mengikut perenggan lima, Perintah Kawalan Harga dan AntiPencatutan (Penandaan Harga Bagi Barangan dan Caj Bagi Perkhidmatan) 2020.
“Kita memandang serius perkara itu dan pengguna dialu-alukan untuk menbuat laporan kepada KPNDHEP sekiranya berdepan situasi peniaga menaikkan harga barangan atau makan sesuka hati,” katanya.
Terdahulu, tular di media sosial seorang pelanggan mengadu membeli mi celup pada harga yang tidak masuk akal iaitu RM9 sebungkus.

Mangsa mendakwa dia membeli lapan bungkus mi celup dan perlu membayar RM72 sehingga menyebabkan dia tidak berpuas hati dengan harga yang ditetapkan oleh peniaga tersebut.
Harga sebungkus mi celup di Kelantan kebiasaannya dijual pada harga RM5 manakala RM7 untuk mi celup istimewa. – KOSMO! ONLINE


Pemuda didakwa tipu 5 individu sewa tapak bazar Ramadan
Oleh NUZULSHAM SHAMSUDDIN

11 Mei 2022, 3:01 pm
KUALA LUMPUR – Seorang pemuda didakwa di lima Mahkamah Majistret di sini hari ini atas lima pertuduhan menipu lima individu berhubung sewa tapak bazar Ramadan di Stadium Bukit Jalil di sini dan bazar Ramadan yang tidak wujud.
Bagaimanapun tertuduh Mohamad Nurul Akhbar Maula Yusoff, 20, mengaku tidak bersalah selepas kelima-lima pertuduhan dibacakan secara berasingan terhadapnya di hadapan lima Majistret iaitu Fardiana Haryanti Ahmad Razali, Noorelynna Hanim Abd. Halim, Nadia Othman, Wong Chai Sia dan Atiqah Mohamed @ Mohamad Saim.
Mengikut pertuduhan pertama hingga kelima tertuduh yang juga penganggur itu didakwa dengan curangnya menipu lima individu yang terdiri daripada seorang lelaki dan empat wanita berusia 24 hingga 35 tahun dengan memperdaya mereka dalam urusan menawarkan sewa tapak bazar Ramadan di stadium Bukit Jalil dan bazar Ramadan yang tidak wujud.
Perbuatan itu telah mendorong kesemua mangsa menyerahkan wang berjumlah RM10,800 yang mana mereka tidak akan memberikan wang tersebut sekiranya tidak diperdayakan sedemikian. Jumlah yang paling rendah membabitkan RM1,500 manakala paling tinggi ialah RM2,700.
Kesalahan itu didakwa dilakukan di empat kediaman mangsa dan sebuah bank di Cheras, Puchong dan Bukit Jalil di sini antara 7 Februari hingga 30 Mac lalu (2022) yang didakwa mengikut Seksyen 417 Kanun Keseksaan.
Hukuman bagi seksyen itu memperuntukkan penjara maksimum lima tahun atau dengan denda atau dengan kedua-duanya, jika sabit kesalahan.

Dalam prosiding hari ini tertuduh diwakili peguam Mu’az Al-Awwal Mohamad Zafarullah.
Tertuduh kemudian dibenarkan diikat jamin RM10,700 bagi kesemua pertuduhan. Tarikh 13 Jun serta 4 dan 26 Julai ini ditetapkan sebutan semula kes.
Kosmo! Online Isnin lalu melaporkan polis berjaya memberkas seorang lelaki disyaki terlibat kegiatan tipu sewa tapak bazar Ramadan melalui laman Facebook di Stadium Bukit Jalil, di sini bulan lepas.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya sehingga kini menerima enam laporan berhubung kes terbabit.
Menurut polis kesemua mangsa telah dijanjikan akan memperolehi tapak bazar dengan bayaran pendahuluan antara RM1,500 hingga RM2,700.
Kesemua mangsa menyedari ditipu selepas penganjur bazar Ramadan dan Festival Aidilfitri di Stadium Bukit Jalil tidak diteruskan seterusnya gagal menerima duit pendahuluan mereka.
Susulan itu, polis telah menahan suspek utama yang merupakan pemilik akaun Facebook terbabit.- KOSMO! ONLINE


Coca-Cola halal diminum – Jakim
Oleh AMREE AHMAD

11 Mei 2022, 2:34 pm
PUTRAJAYA – Jabatan Kemajuan Islam Malaysia (Jakim) hari ini mengesahkan bahawa kesemua produk minuman jenama Coca-Cola sebagai halal diminum umat Islam di negara ini.
Menurut sumber agensi tersebut ketika dihubungi Kosmo!, dakwaan yang tular dalam kalangan warganet kononnya minuman ringan bergas itu haram adalah amat tidak berasas.
“Setakat ini, data rekod Hab Halal Jakim menunjukkan kesemua 14 variasi minuman itu masih lagi diperakui halal, malah tarikh luput sijil halal oleh pengeluarnya juga adalah sah,” katanya.
Semalam, pengguna media sosial di negara ini gempar apabila tular hantaran tangkap layar yang menunjukkan produk itu konon mengandungi alkohol sebagai ramuan perisa rahsianya.
Ia memetik keratan akhbar Times News Network di Amerika Syarikat (AS) yang bersumberkan program This American Life disiarkan lebih 500 stesen radio awam negara itu baru-baru ini.
Rancangan bual bicara itu pula merujuk makalah Atlanta Journal-Constitution berdasarkan dokumen rahsia bertulisan tangan resipi asal yang diterbitkan pada 1979 di premis syarikat itu.

Antara ramuan sebelum diproses untuk bahan dengan kod misteri 7X Flavour itu ialah alkohol seberat lapan aun atau 227 gram di samping enam lagi bahan lain ketika dicipta pada 1886.
Mengulas lanjut, sumber Jakim menjelaskan, Coca-Cola Bottlers (Malaysia) Sdn. Bhd. sudah memenuhi segala syarat ketat sebelum ditauliahkan perakuan halal sehingga tempoh 2024.
“Pihak kami tidak pernah berkompromi dalam isu ini, bahkan prosedur ketat kilangnya di Techpark, Bandar Enstek, Negeri Sembilan juga sentiasa dipantau rapi oleh Jakim,” tambahnya. – KOSMO! ONLINE


Dua mangsa penipuan kerja tak wujud rugi RM14,305
Oleh MUHAMMAD ZIKRI

11 Mei 2022, 2:53 pm
PONTIAN – Dua pencari kerja kerugian RM14,305 setelah menjadi mangsa penipuan pekerjaan tidak wujud dalam talian.
Ketua Polis Daerah Pontian, Superintendan Mohammad Shofee Tayib berkata, mangsa pertama seorang wanita berusia 23 tahun bekerja sebagai kerani telah kerugian sebanyak RM10,345.
Manakala katanya, mangsa kedua seorang remaja 19 tahun yang masih belajar kerugian sebanyak RM3,960.
Menurut beliau, modus operandi (MO) ialah dengan meminta mangsa memberikan maklumat peribadi seperti nombor akaun bank dan salinan kad pengenalan kepada suspek dan meminta mangsa menyelesaikan tugasan yang diberikan.
“Mangsa seterusnya akan diminta membayar nilai barang yang diberikan dan dijanjikan akan mendapatkan pulangan serta komisen antara 10 hingga 15 peratus.
“Pada tugasan pertama, mangsa telah mendapat pulangan sebagaimana dijanjikan, tetapi selepas itu mangsa diberikan tugasan seterusnys namun perlu membayar dengan jumlah lebih besar bagi mendapatkan pulang dan komisen lebih tinggi,” katanya dalam satu kenyataan di sini, hari ini.

Tambah Mohammad Shofee, mangsa menyedari telah ditipu apabila tiada pulangan yang dijanjikan dan suspek telah memberikan pelbagai alasan supaya mangsa membuat pembayaran lagi sekiranya inginkan komisen berkenaan.
“Merasa diri mereka telah tertipu, kedua-dua mangsa telah membuat laporan polis pada 9 Mei (semalam ),” ujarnya. -KOSMO! ONLINE


Mira Filzah, suami masih penat, mahu berehat
Oleh NUR EMIRA SAIZALI

11 Mei 2022, 2:54 pm
PETALING JAYA – Selepas selamat melahirkan cahaya mata sulungnya semalam, pelakon dan pengacara popular Mira Filzah memohon diberikan ruang untuk dirinya dan suami berehat kerana masih dalam keadaan kepenatan.
Mira atau nama lengkapnya Nur Amirah Filzah Badioezaman, 29, pada masa sama turut memohon maaf kepada sesiapa sahaja kerana tidak dapat membalas ucapan dan mesej yang dikirimkan kepadanya menerusi telefon atau media sosial.
“Dua-dua penat (Mira dan suami). Saya akan berikan perkembangan terkini dari masa ke masa, Insya-Allah apabila semuanya perlahan-lahan kembali baik.
“Saya tidak dapat hendak membalas mesej satu persatu menerusi WhatsApp atau Instagram. Maafkan saya,” tulisnya menerusi satu hantaran yang dimuat naik dalam InstaStory.
Dalam hantaran itu juga, pelakon drama Lelaki Kiriman Tuhan itu turut berkongsi sekeping foto menunjukkan suaminya, Wan Emir Astar Wan Mohammad Khair-il Anuar sedang tidur kerana kepenatan di atas sofa di percayai di hospital.
Menerusi hantaran berbeza, bekas pengacara program Nona itu turut berkongsi foto ibunya, Faizatul Akmar Datuk Hisan sedang mendukung bayinya yang ditutup dengan emoji.

Semalam, Mira dan suami berkongsi berita gembira selepas selamat menimang cahaya mata sulung mereka iaitu seorang bayi lelaki sekitar pukul 3.40 pagi di salah sebuah pusat perubatan di Kuala Lumpur.
Lebih menggembirakan, bayi lelaki itu turut berkongsi tarikh kelahiran yang sama dengan ibunya mengikut kalender Islam iaitu pada 9 Syawal.
Pasangan suami isteri itu mendirikan rumah tangga pada 3 September 2020. – KOSMO! ONLINE


Taqiuddin, Sazzlan sumbang emas ketujuh Malaysia
Oleh MUHAMMAD RIDUAN MOHD HANAFIAH

11 Mei 2022, 2:13 pm
KONTINJEN negara meraih emas ketujuh hari ini apabila gandingan pesilat lelaki negara, Mohd. Taqiyuddin Hamid dan Sazzlan Yuga mengotakan janji untuk muncul juara dalam acara akhir ganda putra pencak silat pada Sukan SEA Vietnam, Hanoi sebentar tadi.
Persiapan rapi yang dilakukan Taqiyuddin dan Sazzlan terutama memperkenalkan teknik serta pukulan buah baharu tidak berdepan masalah untuk mengetepikan pesilat Singapura, Muhammad Hazim Mohammad Zaque dan Muhammad Haziq Mohammad Zaque dari Singapura.
Taqiyuddin dan Sazzlan berjaya memberi persembahan mantap untuk menarik perhatian 10 juri di Pusat Sukan Bac Tu Liem selepas berjaya mengumpul mata kemenangan 9.950 mata.
Lawan mereka yang juga pasangan adik-beradik Hazim dan Haziq pula hanya mengumpul 9.905 mata, manakala gangsa pula diraih wakil Thailand dan Vietnam yang tumpas di separuh akhir semalam. – KOSMO! ONLINE


Air bertakung tepi lebuh raya, trafik Pulau Pinang sesak teruk
Oleh MOHD SYALMIZI HAMID

11 Mei 2022, 2:38 pm
GEORGE TOWN – Kejadian banjir kilat di Lebuh Raya Tun Dr Lim Chong Eu di sini menyebabkan kesesakan teruk trafik menghala ke pusat bandar raya pagi tadi.
Ia ekoran hujan lebat sejak kira-kira pukul 5 pagi yang menyebabkan air bertakung setinggi kira-kira 0.5 meter di atas jalan berdekatan satu projek pembinaan di tepi lebuh raya.
Banjir kilat di Lebuh Raya Tun Dr Lim Chong Eu menyebabkan kesesakan trafik hari ini. FOTO: IHSAN MBPP
Kejadian itu menyebabkan banyak pengguna jalan raya mengalami kelewatan untuk ke tempat kerja apabila kesesakan teruk sejauh lebih 20 kilometer dari Seberang Perai dan Bayan Lepas.
Seorang pengguna jalan raya yang mahu dikenali sebagai Dina, 30-an, berkata, kesesakan itu dianggap luar biasa kerana kawasan itu tidak pernah mengalami banjir kilat sebelum ini.
“Biasanya perjalanan saya mengambil masa setengah jam dari Seberang Perai, tetapi lebih dua jam terperangkap,” katanya.
Seorang pekerja swasta dari Sungai Petani, Kedah, Akmal, 30-an, mendakwa terperangkap dalam kesesakan jalan raya kira-kira empat jam untuk ke tempat kerja di Bayan Lepas di sini.

“Saya mengalami kesesakan teruk dari Seberang Perai dan Jambatan Pulau Pinang, walaupun tempat kerja saya tidak melalui lokasi kejadian,” katanya.
Sementara itu, Majlis Bandaraya Pulau Pinang dalam satu kenyataan berkata, pihaknya segera melakukan kerja mengorek laluan air bagi mengalirkan air keluar.
Difahamkan setakat tengah hari ini trafik kembali lancar apabila air telah surut. – KOSMO! ONLINE


Tunggu majlis khatam UMNO, Pas – Tok Mat
Oleh MOHD RASDAN AHMAD

11 Mei 2022, 2:28 pm
KUALA LUMPUR – Hubungan UMNO dan Pas dalam gagasan Muafakat Nasional (MN) kini berada di peringkat ‘surah terakhir’ dan hanya tunggu majlis khatam.
Timbalan Presiden UMNO, Datuk Seri Mohamad Hasan berkata, perbincangan mengenai status MN kini sudah di peringkat terakhir, namun keputusannya bergantung kepada parti.
“Perbincangan lanjut akan dilakukan dalam mesyuarat biro politik dan mesyuarat Majlis Tertinggi UMNO.
“Kita sudah sampai surah terakhir dan surah akhir sudah dibaca cuma khatam belum lagi. Majlis khatam kita tunggu.
“Khatam atau tidak masih tidak diketahui, kita akan buat keputusan di peringkat parti, nasihat saya biarlah parti yang membuat keputusan,” pada pada sidang akhbar selepas merasmikan Wacana Aspirasi UMNO di Menara Dato Onn hari ini.
Menurut Mohamad, kepimpinan serta presiden telahpun memberikan pandangan masing-masing.

Mohamad berharap tiada pihak yang membuat andaian secara berlebihan mengenai hubungan dua parti terbesar tersebut.
“Saya harap tiada (pihak) daripada UMNO atau mana-mana individu yang membuat andaian, biar parti buat keputusan jangan buat andaian jadi kelam-kabut.
“Ia adalah satu keputusan untuk kebaikan bersama,” ujarnya.- KOSMO! ONLINE


Neelofa tak sangka duit raya Bilal RM14,000
Oleh NUR EMIRA SAIZALI

11 Mei 2022, 2:47 pm
PETALING JAYA – Rezeki si kecil, pasangan selebriti popular Neelofa dan Haris Ismail mengakui tidak menyangka jumlah kutipan duit raya anak sulungnya, Muhammad Bilal mencecah lebih RM14,000.
Kata pemilik nama penuh Noor Neelofa Mohd Noor, 33, itu, pengiraan duit raya milik Bilal yang baru berusia empat bulan itu dilakukan sebelum mendaftar untuk membuka akaun bank.
“Sebenarnya kami tidak perasan pun (jumlah duit) sebab masa itu memang kira sebelum buka akaun bank untuk Bilal. Apabila kira-kira dan jumlahnya, alhamdulillah.
“Yang datang (beri duit raya) pula kawan-kawan mak kami, saudara mara dari Kelantan dan Besut, Terengganu. Rezekilah si kecil itu,” katanya dalam program MeleTOP malam tadi.
Terdahulu, sebuah video TikTok memaparkan Neelofa sedang mengira duit raya anaknya mendedahkan jumlahnya bernilai lebih RM14,000 tular dalam media sosial.
Pelbagai reaksi diberikan netizen mengenai video tersebut seperti duit raya Bilal lebih banyak daripada pengeluaran khas Kumpulan Wang Simpanan Pekerja (KWSP) iaitu RM10,000 baru-baru ini.

Malah, ada juga yang berpendapat video sebegitu tidak sepatutnya dikongsikan kepada umum kerana khuatir menjadi riak.
Sebagai info, Neelofa dan Haris mendirikan rumah tangga pada 27 Mac 2021 tahun lalu di sebuah hotel terkemuka di ibu megara.
Pasangan tersebut seterusnya dikurniakan seorang anak lelaki, Bilal pada 29 Januari lalu yang sehingga kini tidak didedahkan wajahnya kepada umum. – KOSMO! ONLINE


7 juta rakyat Britain terpaksa berlapar
Oleh KOSMO!

11 Mei 2022, 2:00 pm
LONDON – Satu tinjauan terbaharu mendedahkan bilangan individu di Britain yang bergelut untuk membeli makanan kini meningkat lebih separuh iaitu sebanyak 57 peratus dalam tempoh tiga bulan lepas ekoran peningkatan serius bagi kos sara hidup, lapor akhbar Metro UK, kelmarin.
Statistik menunjukkan satu daripada tujuh orang dewasa di Britain terpaksa ‘melepaskan’ satu hidangan wajib, menahan lapar atau memakan dalam kuantiti yang sedikit akibat krisis itu.
Menurut Yayasan Makanan, badan kebajikan yang menganalisis kajian tersebut,  kira-kira 7.3 juta orang dewasa tinggal dalam isi rumah yang terjejas bekalan makanan, bersama-sama dengan 2.6 juta kanak-kanak.
Angka itu meningkat daripada 4.7 juta orang dewasa pada bulan Januari tahun ini.
Pengguna bank makanan juga merayu agar bahan yang diberikan adalah berbentuk sedia dimakan tanpa perlu dimasak kerana mereka tidak mampu membayar kos elektrik.
Yayasan Makanan menganalisis keputusan itu daripada tinjauan pendapat YouGov terhadap 10,674 orang dewasa antara 22 dan 29 April baru-baru ini.

Kira-kira 13.8 peratus responden berkata, mereka atau seorang dalam isi rumah tidak mampu atau tidak mempunyai akses kepada stok makanan pada bulan lalu.
Seorang bapa tunggal, Dominic Watters, memberitahu Yayasan Makanan bahawa dia menjalani kehidupan beberapa bulan yang sangat sukar disebabkan peningkatan kos sara hidup.
“Ada hari di mana saya memakan sisa lebihan makanan anak perempuan saya kerana wang yang ada hanya cukup bagi membeli hidangan untuk seorang,” kata Watters.
Berdasarkan penemuan itu, Yayasan Makanan memberi amaran bahawa orang ramai mungkin akan menjadi lebih bergantung kepada makanan kos rendah, yang cenderung padat kalori, namun kurang nutrisi, sekali gus akan membahayakan kesihatan mereka. – Agensi


‘Runner’ Puspakom terkejut jumpa ular sawa 70 kg dalam enjin kereta
Oleh ROHANA MOHD. NAWI

11 Mei 2022, 2:49 pm
KOTA BHARU – Seorang lelaki yang berperanan sebagai ‘runner’ terkejut apabila menemui seekor ular sawa batik seberat kira-kira 70 kilogram pada bahagian enjin kereta yang dibawa untuk pemeriksaan di Pusat Pemeriksaan Kenderaan Berkomputer (Puspakom) di Pengkalan Chepa di sini semalam.
Penemuan reptilia sepanjang 2.5 meter itu disedari oleh kakitangan Puspakom ketika menjalankan pemeriksaan terhadap kereta jenis Proton Wira itu kira-kira pukul 10 pagi.
Menurut Yuzaimi Mohd. Yusof, 48, berkata, dia terkejut dengan kejadian itu selepas melihat beberapa orang sedang mengerumuni kereta yang dibawanya ke Puspakom semasa berada di kaunter pusat tersebut.
Menurutnya, ramai yang terkejut selepas melihat ular tersebut pada ruangan enjin kereta yang sedang beratur untuk menunggu giliran pemeriksaan.
“Menyedari ada ular, kakitangan Pusakom kemudian cuba mengeluarkan ular tersebut dari dalam enjin kereta tersebut.
“Ular tersebut berjaya dikeluarkan dalam tempoh 20 minit selepas dibantu oleh individu yang tidak dikenali,” katanya ketika dihubungi Kosmo! hari ini.

Yuzaimi memberitahu, lelaki itu memasukkan ular tersebut ke dalam sebuah lori sebelum memaklumkan akan melepaskannya ke kawasan hutan.
Menurutnya, dia pernah berdepan kejadian menemui ular sawa dalam kereta pelanggan yang dibawanya cuma tidak menyangka saiznya agak besar kali ini. – KOSMO! ONLINE


Penunggang motosikal maut digilis treler
Oleh NOR SHAFAWATI YUP

11 Mei 2022, 2:44 pm
SEREMBAN – Seorang remaja lelaki maut selepas motosikal dinaikinya terbabas sebelum melanggar bahagian badan sebuah treler dalam kemalangan di Kilometer 253.5 Lebuh Raya Utara-Selatan di sini malam tadi.
Ketua Polis Daerah Seremban, Asisten Komisioner Nanda Maarof berkata, dalam kejadian pada pukul 11.50 malam itu, mangsa berusia 19 tahun yang menunggang motosikal jenis Yamaha dalam perjalanan dari Senawang menuju ke arah Pedas di sini.
“Apabila tiba di lokasi kejadian, mangsa yang dipercayai sedang menunggang di lorong paling kanan cuba memotong sebuah treler, namun telah hilang kawalan lalu terbabas melanggar bahagian badan treler tersebut.
“Pelanggaran tersebut menyebabkan penunggang motosikal itu jatuh di atas jalan raya dan digilis oleh treler terbabit,” katanya dalam kenyataan di sini hari ini.
Menurut Nanda, kemudian datang sebuah kereta jenis Proton Persona yang dipandu oleh seorang wanita berusia 38 tahun dari arah belakang yang tidak sempat mengelak.
“Pemandu Proton Persona itu disyaki telah terlanggar mangsa yang terbaring di atas jalan raya.

“Akibat kemalangan, mangsa iaitu penunggang motosikal mengalami kecederaan parah di seluruh badan dan disahkan meninggal dunia di lokasi kejadian manakala pemandu kereta Proton Persona bagaimanapun tidak mengalami sebarang kecederaan,” katanya.
Jelasnya, mangsa yang meninggal dunia telah dibawa ke Jabatan Forensik Hospital Tuanku Ja’afar bagi tujuan bedah siasat.
“Sehingga kini, pemandu treler sedang dikenalpasti dan dikesan bagi membantu siasatan,” katanya.
Beliau berkata, kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih dijalankan. – KOSMO! ONLINE


Cadang Petronas ambil alih Sapura Energy- Najib
Oleh MOHD RIDZAUDDIN ROSLAN

12 Mei 2022, 10:53 pm
PETALING JAYA- Bekas Perdana Menteri, Datuk Seri Najib Razak mencadangkan agar Petronas mengambil alih Sapura Energy Bhd. dalam usaha menyelamatkan syarikat minyak dan gas tersebut.
Bekas Perdana Menteri berkata, usaha pengambil alihan Sapura Energy perlu dilaksanakan segera memandangkan syarikat itu boleh dikelaskan sebagai muflis sekiranya tiada sebarang tindakan sehingga 10 Jun depan.
“Penyelamatan Sapura Energy tidak menggunakan langsung duit rakyat, sebaliknya ia akan menyelamatkan 10,500 anak tempatan yang berkemahiran dan 3,000 vendor tempatan.
“Saya mahu ajukan supaya Petronas ambil alih Petronas dan akan ada jaminan supaya RM7 bilion kontrak Sapura dapat diselamatkan,” katanya dalam sesi Debat Perdana di Pusat Pelancongan Malaysia (Matic) di ibu negara tadi.
Katanya, dia juga yakin bahawa Petronas akan mendapat keuntungan besar selain pelabur Amanah Saham Berhad (ASB) bakal merasai manfaat sama sekiranya pengambil alihan itu dapat direalisasikan.
“Sapura Energy kekal syarikat strategik yang menjadi penggerak kepada sektor minyak dan gas negara. Syarikat ini memiliki potensi bernilai RM92 billion dalam masa dua tahun.

“Sapura Energy juga pernah menjadi syarikat minyak dan gas kedua terbesar dunia. Masalah dihadapi syarikat ini adalah membabitkan struktur industri dan kejatuhan harga minyak dunia selama tujuh tahun. Jika ada penyelewengan boleh ambil tindakan dan jika muflis yang rugi adalah negara dan rakyat,” jelasnya.
Dalam pada itu, melontarkan pandangan mengenai Sapura Energy, Presiden Parti Keadilan Rakyat (PKR), Datuk Seri Anwar Ibrahim mahu forensik audit dilakukan bagi menyiasat masalah dihadapi Sapura Energy.
“Kalau nak campur (hal Sapura Energy), pertama buat forensik audit, minta pengurusan sekarang bagi tahu penyelesaian, perlu kerajaan campur tangan? Apa syarat? Bagaimana siasatan lengkap dan rapi untuk hukum yang salah guna kuasa,” katanya.
Selain itu, Anwar juga menjelaskan bahawa masalah dihadapi syarikat itu bersifat simptomatik di mana ia mula dikesan tercetus pada tahun 2016. – KOSMO! ONLINE


AirAsia beri jaminan tambah baik perkhidmatan
Oleh AMREE AHMAD

12 Mei 2022, 10:44 pm
PUTRAJAYA – Syarikat penerbangan tambah rendah tempatan, AirAsia memberi jaminan bahawa mereka akan menambah baik dan memastikan perkhidmatan yang lebih berkualiti.
Demikian antara intipati didedahkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menerusi ciapan akaun Twitter beliau hari ini.
Ia hasil pertemuan beliau sendiri dan pegawai kanan kementeriannya bersama pengurusan tertinggi AirAia yang diketuai Pengerusi Eksekutif Kumpulan, Datuk Kamarudin Meranun.
Turut hadir Ketua Pegawai Eksekutifnya, Riad Asmat serta Ketua Setiausaha kementerian, Azman Mohd. Yusof dan Timbalan Ketua Setiausaha (Pendayaupayaan Pengguna), Datin Roszaina Wahab.
“Mereka sedia tambah baik perkhidmatan, namun menegaskan bahawa isu keselamatan tetap diutamakan,” ciap Alexander sebagai mengulas keputusan sesi pertemuan itu hari ini.
AirAsia menjadi bahan kritikan ramai warganet terutama pelanggannya yang kecewa susulan penundaan jadual penerbangan ketika kemuncak tempoh musim perayaan awal bulan ini.

Mengulas lanjut, Alexander berkata, AirAsia sudah memberi penerangan secara teknikal dan justifikasi kepada rentetan isu kelewatan penerbangan baru-baru ini di seluruh negara.
“Mereka juga memaklumkan kepada saya mengenai usaha mitigasi atau penyelesaian bagi mengelak masalah yang sama itu daripada terus berulang pada masa depan,” jelas beliau. – KOSMO! ONLINE


Hollywood Walk of Fame lokasi pelancongan paling banyak terima komen negatif
Oleh KOSMO!

12 Mei 2022, 9:30 pm
LONDON – Satu tinjauan yang dilakukan di laman perbandingan Tripadvisor mendapati bahawa Hollywood Walk of Fame, yang terletak di Amerika Syarikat menjadi lokasi tarikan pelancong paling banyak menerima komen negatif, lapor akhbar The Sun UK, semalam.
Lokasi itu diberikan 20 peratus skor, dengan antara satu ke dua bintang. Tempat tumpuan ramai itu dikatakan kurang bersih dan dipenuhi dengan gelandangan di sekitar jalan raya.
Selain itu, Istana Versailles di Perancis pula menduduki tempat kedua carta. Lokasi yang menjadi tempat tinggal Raja Perancis, Louis XIII itu telah menelan belanja sehingga berjuta-juta untuk mencantikkan bangunan dan tamannya.
Bagaimanapun, tidak semua pelawat kagum dengan istana tersebut selepas hanya 17 peratus skor diberikan, iaitu antara satu ke dua bintang. Rata-rata pengulas tidak berpuas hati kerana kawasan itu terlalu padat dan kurang kawalan.
Lokasi pelancongan ketiga dengan komen buruk adalah Stonehenge yang menjadi tarikan di Britain dengan lapan peratus skor diberikan, iaitu antara satu atau dua bintang.
Antara yang lain turut tersenarai termasuk The Hollywood Sign di California, Menara Big Ben di London, White House di Washington, Menara Condong Pisa di Itali, Bangunan Empire State di Bandar Raya New York, Piramid Giza di Mesir dan Istana Buckingham yang juga terletak di London. – Agensi


Padah benarkan anak 10 tahun pandu Kancil ke sekolah
Oleh MOHD SHARKAWI LONDING

12 Mei 2022, 9:38 pm
PONTIAN – Sepasang suami isteri tampil ke Ibu Pejabat Polis Daerah (IPD) Pontian di sini selepas menyedari video anaknya memandu kereta Perodua Kancil tular di laman sosial sehingga mendapat pebagai respon netizen.
Ketua Polis Daerah Pontian, Superintendan Mohammad Shofee Tayib berkata, pasangan itu bersama anaknya berusia 10 tahun hadir memberi keterangan kira-kira pukul 10 pagi hari ini.
Menurut beliau, siasatan terhadap video di TikTok mendapati kanak-kanak terbabit memandu kenderaan sambil dua lagi kanak-kanak berada di tempat penumpang hadapan.
“Siasatan lanjut mendapati kejadian itu berlaku pada Selasa lalu di Pekan Nanas dan difahamkan mereka memandu kereta itu ketika mereka bersiap untuk ke sekolah.
“Kita telah ambil keterangan ibu bapa yang terlibat,”katanya dalam satu kenyataan di sini hari ini.
Mohammad Shofee berkata, kes disiasat mengikut Seksyen 42 Akta Pengangkutan Jalan 1987.

Ujarnya, ibu bapa atau penjaga yang membenarkan kanak-kanak di bawah umur memandu kenderaan boleh didakwa mengikut Seksyen 33 Akta Kanak-Kanak 2001.
Selain itu, pemilik kenderaan berkenaan boleh disaman mengikut Seksyen 39 (5) APJ 1987.
“Pihak polis menasihatkan kepada ibu bapa supaya memandang serius kejadian ini dan merupakan satu kesalahan,”katanya. – KOSMO! ONLINE


Penunggang basikal antara 3 parah dalam kemalangan
Oleh MUHD AFIQ AL-HAFIZ MAT YUSOF

12 Mei 2022, 9:00 pm
PETALING JAYA – Seorang penunggang basikal warga asing mengalami kecederaan parah selepas terperosok di bawah sebuah kereta di Lebuh Raya Baru Pantai (NPE) menghala ke Bandar Sunway di sini petang tadi.
Kemalangan terbabit turut menyebabkan seorang penunggang motosikal dan pembonceng wanita cedera parah. Ketiga-tiga mangsa telah dihantar ke Pusat Perubatan Universiti Malaya (PPUM) untuk menerima rawatan.
Pengarah Bomba Selangor, Norazam Khamis berkata, pihaknya menerima panggilan kecemasan berhubung kejadian kira-kira pukul 5.18 petang sebelum sepasukan pegawai dan anggota dari Balai Bomba dan Penyelamat Subang ditugaskan ke lokasi kejadian.
“Kemalangan berlaku melibatkan sebuah motosikal yang dinaiki seorang lelaki berusia 30 tahun dan wanita berusia 27 tahun dengan sebuah basikal ditunggang seorang lelaki warga asing berusia 40-an di laluan yang sama,” katanya dalam kenyataan di sini hari ini.
Mengulas lanjut, pelanggaran terbabit telah menyebabkan penunggang basikal telah tercampak di tengah jalan sebelum dilanggar sebuah kereta jenis Perodua Alza yang dipandu seorang lelaki tempatan berusia 24 tahun.
“Mangsa yang tersepit di bawah kereta berkenaan telah dikeluarkan orang awam sebelum dihantar ke PPUM untuk menerima rawatan lanjut,” jelasnya. – KOSMO! ONLINE


Debat Perdana Najib, Anwar buka gelanggang
Oleh MOHD RIDZAUDDIN ROSLAN

12 Mei 2022, 9:32 pm
PETALING JAYA- Debat Perdana yang menampilkan dua figura hebat dalam arena politik negara membuka tirai secara rasminya pada pukul 9 malam tadi seterusnya memberi peluang kepada rakyat untuk mengetahui idea yang bakal dilontarkan dua pemimpin terbabit.
Debat yang menampilkan Presiden Parti Keadilan Rakyat (PKR), Datuk Seri Anwar Ibrahim dan Bekas Perdana Menteri, Datuk Seri Najib Razak dijangka berlangsung selama satu jam 30 minit.
Difahamkan, sebanyak empat sesi bakal diadakan menerusi debat perdana itu di mana ia akan dimulakan dengan perbincangan mengenai Sapura Energy Bhd. sebelum persoalan berhubung masa depan negara.
Pusingan ketiga akan diteruskan mengenai sesi soal jawab antara dua figura terbabit sebelum diakhiri dengan sesi soal jawab dalam kalangan penonton.
Dalam pada itu, debat terbabit bukan mengenai siapa menang atau kalah, tetapi adalah satu bentuk idea kepada Malaysia untuk menjadi lebih baik kerana objektif utamanya ialah meraikan idea juga pandangan daripada pendebat. -KOSMO! ONLINE


Suspek tetak bayi hingga mati alami kemurungan
Oleh IVAN AMIRUL

12 Mei 2022, 8:38 pm
KOTA KINABALU – Suspek warga emas yang ditahan ekoran kejadian menetak mati seorang bayi perempuan berusia enam bulan di Kinabatangan dipercayai mengalami masalah kemurungan.
Timbalan Pesuruhjaya Polis Sabah, Datuk Jauteh Dikun berkata, siasatan awal mendapati suspek menghadapi masalah kemurungan berkenaan sejak dua tahun lalu.
“Menerusi maklumat daripada pihak keluarga dan jiran tetangga, suspek juga seolah-olah tidak diberikan perhatian oleh ahli keluarganya.
“Keadaan ini dipercayai menyebabkan suspek `stress’ dan terasa tertekan menyebabkannya hilang kawalan dan melampiaskan emosi dengan mengamuk.
“Antara punca lain suspek semakin murung adalah ekoran dipercayai salah seorang anak suspek ditangkap pihak berkuasa atas kesalahan tidak mempunyai dokumen pengenalan diri yang sah,” katanya pada sidang media di Ibu Pejabat Polis Kontijen (IPK) Sabah petang tadi.
Mengulas lanjut, Jauteh memaklumkan sampel darah suspek sudah diambil bagi mengenal pasti sama ada suspek berada di bawah pengaruh dadah atau alkohol ketika kejadian berlaku.

“Suspek kini masih ditempatkan di hospital untuk rawatan kerana cedera sewaktu ditahan oleh orang ramai.
“Warga emas berkenaan kini turut direman selama tujuh hari untuk siasatan lanjut mengikut Seksyen 302 Kanun Keseksaan,” katanya.
Terdahulu, seorang bayi perempuan berumur enam bulan maut ditetak datuk saudaranya dalam kejadian di Kampung Ubi Sungai Pauh, Kinabatangan pada Selasa.
Kejadian sama turut mengakibatkan ibu bayi berkenaan yang berusia 35 tahun parah dengan kecederaan telinga sebelah kiri yang hampir putus. – KOSMO! ONLINE


Lebih 200 ahli keluarga berkumpul sambut Aidilfitri
Oleh KOSMO!

12 Mei 2022, 10:30 pm
JAKARTA – Sebuah video tular di media sosial Indonesia kerana memaparkan sambutan Hari Raya Aidilfitri yang dihadiri oleh anak, cucu dan cicit sebuah keluarga besar yang berjumlah 256 orang, lapor portal berita Wolipop hari ini.
Video tersebut disunting oleh seorang cucu lelaki daripada keluarga tersebut dan dimuat naik pada akaun TikToknya bernama @arimdion2.
Berdasarkan video tersebut, Arim Karim, 37, memaklumkan bahawa datuk dan neneknya mempunyai 12 orang anak dan seluruh ahli keluarganya berjumlah 256 orang.
Jumlah yang hadir semasa sambutan hari raya kali ini dikatakan hanya 80 peratus daripada seluruh ahli keluarga.
Menurut Arim, majlis tersebut diadakan di Tasikmalaya, Jawa Barat. Datuknya sudah meninggal dunia dan lelaki tua yang berada dalam video itu adalah abang kepada bapanya yang berusia 100 tahun.
Video tersebut mendapat perhatian netizen di ruangan komen.

“Bayangkan kalau semua balik kampung dan tinggal di rumah datuk dan nenek mereka,’’ tulis seorang netizen.
“Hanya 80 peratus tapi macam sekampung,’’ komen netizen lain. – Agensi


Vietnam buka temasya Sukan SEA ke-31 gilang gemilang
Oleh KOSMO!

12 Mei 2022, 10:39 pm
HANOI – Vietnam membuka temasya Sukan SEA Hanoi 2021 dengan penuh gilang gemilang pada satu majlis rasmi di Stadium Nasional My Dinh meskipun pada mulanya sukan dwitahunan itu tertunda setahun berikutan dunia terjejas akibat pandemik Covid-19.
Ia adalah temasya pertama diadakan secara rasmi rantau ini selepas dunia dihimpit dengan pandemik Covid-19 menyebabkan Sukan SEA Hanoi yang sepatutnya dilangsungkan tahun lalu dibawa ke tahun 2022.
Namun, Vietnam mengambil pendekatan terbaik dengan melakukan perancangan teliti untuk meneruskan temasya Sukan SEA pada tahun ini penuh dengan langkah berjaga-jaga bagi memastikan semua jenis sukan diadakan lebih terjamin.
Sukan SEA ke-31 yang bertemakan ‘For a Stronger South East Asia’ itu membuka perasmian itu dengan tarian bunga teratai dan diikuti tarian lukisan kayu rakyat Dong Ho yang mencerminkan kesenian masyarakat tempatan.
Kontinjen Malaysia yang diwakili 31 orang memasuki perarakan dengan langkah bergaya selepas Ketua Kontinjen, Datuk Nur Azmi Ahmad dan diiringi pembawa Jalur Gemilang, Nur Dhabitah Sabri memperagakan busana pendekar melayu dan busana puteri.
Skuad Malaysia hadir ke majlis perasmian dengan langkah positif apabila kini telah mengumpul sembilan emas, tiga perak dan enam gangsa untuk berada di tangga kedua keseluruhan di belakang tuan rumah, 10 emas, tujuh perak dan 10 gangsa manakala Indonesia di tempat ketiga, tiga emas dan empat perak.

Sukan terjun yang menutup tirai pertandingan semalam, berjaya meraih lapan emas, tiga perak dan satu gangsa sekali gus mengekalkan status juara bertahan keseluruhan secara berturut-turut sejak 2005.
Selain daripada sukan terjun, Malaysia setakat ini turut meraih satu emas daripada sukan silat menerusi acara ganda putera yang disumbangkan Mohd. Taqiyuddin Hamid dan Sazzlan Yuga.
Untuk temasya kali ini, kontinjen Malaysia disertai 859 orang yang merangkumi 584 atlet, 217 pegawai dan 58 sekretariat dengan sasaran diletakkan meraih 36 pingat emas dalam 37 acara disertai.
Berdasarkan prestasi semasa selepas kali terakhir di Filipina 2019, 15 jenis sukan dijangka menjadi penyumbang kepada sasaran 36 emas itu dengan terjun dan olahraga dianggap lubuk utama negara. – KOSMO! ONLINE


Bedah siasat dua pelajar USAS selesai
Oleh ASLIZA MUSA

12 Mei 2022, 9:07 pm
KUALA KANGSAR – Proses bedah siasat ke atas mayat dua daripada lima pelajar Universiti Sultan Azlan Shah (USAS) yang dilakukan di Unit Forensik Hospital Kuala Kangsar di sini telah selesai.
Ketua Polis Perak, Datuk Mior Faridalathrash Wahid berkata, proses berkenaan telah dijalankan oleh pakar forensik dari Hospital Taiping bermula pukul 2 petang tadi.
Katanya, identiti kedua-dua mangsa juga telah dikenal pasti melalui kad pengenalan yang ditemui pada mayat.
“Proses bedah siasat selesai dijalankan ke atas mayat Ahmad Naim Najmi Ahmad Hafizan, 21, dari Kemaman, Terengganu dan rakannya, Ahmad Akmal Ahmad Mokhlis, 20, dari Parit Buntar.
“Jenazah kedua-duanya dibawa ke Masjid Permaisuri Bainun, USAS untuk solat jenazah selepas solat Isyak sebelum dibawa balik ke kampung masing-masing malam ini,” katanya di sini hari ini.
Menurut Mior Farid, ketika kejadian, Ahmad Naim Najmi duduk pada bahagian penumpang hadapan kereta Honda City manakala Ahmad Akmal pula di bahagian penumpang belakang sebelah kiri kenderaan.

Dalam kejadian sekitar pukul 12.52 tengah malam di Kilometer 245.2, Lebuh Raya Utara-Selatan arah utara di sini, kesemua mangsa rentung setelah kereta Honda City dinaiki mereka terbakar selepas terlibat kemalangan membabitkan dua treler masing-masing membawa muatan mozek dan besi pagar.
Selain mereka,, turut terkorban adalah tiga rakan serumah iaitu Muhammad Nasrun Aidol Munir Akbar, 22; Iqbal Hasnun Halimi, 23; dan Muhammad Nabil Haikal Muhammad Fariz, 19. – KOSMO! ONLINE


Korea Utara catat kes pertama Covid-19
Oleh KOSMO!

12 Mei 2022, 8:00 pm
PYONGYANG – Korea Utara mengesahkan kes pertama Covid-19 di negara itu, dan disusuli dengan pengisytiharan ‘darurat serius’ oleh Pemimpin Tertingginya, Kim Jong-un yang mengarahkan perintah berkurung dilaksanakan.
Negara itu sebelum ini tidak pernah mengakui terdapat sebarang kes Covid-19. Pyongyang turut melaksanakan sekatan sempadan yang ketat di semua pintu sempadannya sejak permulaan pandemik pada 2020.
Bagaimanapun, beberapa sampel yang diambil daripada pesakit yang demam di Pyongyang dilaporkan menyamai dengan varian Omicron BA.2, demikian menurut agensi berita Korean Central News Agency  (KCNA).
Susulan penemuan itu, Jong-un dan pegawai-pegawai tertingginya mengadakan mesyuarat tergempar bagi membincangkan mengenai perkembangan terbaharu itu dan mengumumkan bahawa ia akan melaksanakan ‘sistem pencegahan wabak kecemasan maksimum’.
“Jong-un mengarahkan semua bandar dan daerah di seluruh negara agar melaksanakan perintah berkurung.
“Beliau turut berkata bahawa tujuan mesyuarat itu diadakan adalah untuk menyembuhkan jangkitan dan menghapuskan punca penyebaran virus,” kata KCNA.

Bagaimanapun, maklumat lanjut mengenai jenis sekatan yang akan dilaksanakan belum dikeluarkan. Angka jangkitan juga tidak dinyatakan dalam laporan tersebut.
Pakar-pakar percaya bahawa Korea Utara tidak pernah memberi vaksinasi kepada penduduknya yang berjumlah 25 juta orang.
Negara itu juga telah menolak program vaksinasi yang ditawarkan Pertubuhan Kesihatan Sedunia (WHO), China dan Rusia. – AFP


FGM 2022 pertaruh 27 anugerah guru cemerlang
Oleh MUHAMMAD AYMAN GHAFFA

12 Mei 2022, 6:40 pm
BACHOK – Festival Guru Malaysia (FGM) kembali merancakkan sambutan hari guru dengan menyediakan pelbagai aktiviti menarik selepas dua tahun tidak dianjurkan akibat pandemik Covid-19.
Ketua Pegawai Eksekutif Yayasan Guru Malaysia Berhad (YGMB), Datuk Wan Munadi Wan Mamat berkata, Kelantan menjadi tuan rumah pada tahun ini apabila sambutan diadakan di Universiti Malaysia Kelantan (UMK) kampus Bachok di sini bermula hari ini hingga 16 Mei depan.
Katanya, YGMB yang diamanahkan selaku penganjur FGM menampilkan pelbagai kelainan pada edisi kali ini untuk meraikan warga pendidik yang selama ini telah bertungkus lumus mendidik anak bangsa.
“Festival ini tidak dapat diadakan bagi edisi 2020 dan 2021 akibat pandemik Covid-19. Jadi, pada tahun ini segala persediaan dan persiapan telah dibuat untuk menganjurkan FGM 2022 secara besar-besaran yang akan berlangsung di UMK Bachok, Kelantan.
“Seperti warga pendidik sedia maklum, peranan utama YGMB adalah untuk memelihara kebajikan mereka di samping membantu memartabatkan profesion perguruan negara.
“Atas peranan dan tanggungjawab yang besar ini, YGMB sentiasa menjadi rakan strategik kepada KPM untuk membantu dan memberi sokongan padu kepada program-program yang boleh mengangkat lagi martabat profesion keguruan,” katanya kepada pemberita hari ini.

Menurut Wan Munadi, YGMB menyediakan pelbagai manfaat kebajikan dan jaminan perlindungan untuk guru-guru yang berkhidmat di seluruh negara selain mempunyai lebih 20 manfaat kebajikan dan perlindungan melalui empat skim atau kategori keahlian.
Katanya, tujuan FGM 2022 diadakan dalam bentuk karnival selama beberapa hari ialah bagi memeriahkan sambutan Hari Guru dan bagi memastikan ia benar-benar berkesan dengan program, pengisian yang mengangkat jasa dan pengorbanan guru.
“Festival ini terbuka kepada orang ramai untuk sama-sama memeriahkan dan melahirkan penghargaan dan terima kasih kepada warga pendidik. Semasa edisi pada 2019, kita menerima lebih 30,000 ribu orang pengunjung dan kita menjangkakan sambutan yang lebih baik pada tahun ini.
“Selain itu, sebanyak 27 anugerah Hari Guru akan disampaikan dalam Majlis Apresiasi FGM 2022 yang akan disempurnakan oleh Menteri Kanan Pendidikan, Datuk Dr. Radzi Jidin pada 15 Mei 2022,” katanya.
Menurutnya, sebanyak 80 gerai pameran, jualan makanan dan barangan disediakan untuk para pengunjung dengan pembaharuan ditampilkan pada kali ini berbanding edisi pertama FGM 2019 yang dianjurkan di Pulau Pinang. – KOSMO! ONLINE


Sindiket berulang alik seludup petrol, tong gas ke Thailand
Oleh NORLIDA AKMAR IDROS

12 Mei 2022, 6:33 pm
KUALA PERLIS – Taktik licik sindiket menyeludup barang kawalan dalam jumlah kecil, namun secara berulang kali ke Thailand terbongkar susulan penahanan seorang nelayan tempatan oleh Agensi Penguatkuasaan Maritim Malaysia (APMM) di perairan ini semalam.
Tekong lelaki berusia 31 tahun itu ditahan APMM Zon Maritim Kuala Perlis ketika dipercayai cuba menyeludup 350 liter petrol ke negara jiran dengan menggunakan bot fiber tanpa nombor pendaftaran di kedudukan 1.1 batu nautika barat pantai Pulau Ketam di sini pada pukul 6.34 petang.
Pengarah Zon Maritim Kuala Perlis, Komander Maritim Mohd. Hashim Mat Zain berkata, hasil maklumat risikan, intipan dan pemantauan berterusan, pihaknya berjaya membongkar kegiatan penyeludupan minyak petrol oleh bot nelayan tempatan.
Katanya, pasukan operasi mengesan suspek yang sedang mengemudi bot dalam keadaan mencurigakan keluar dari muara Kuala Perlis menuju ke arah sempadan Thailand pada pukul 6.15 petang.
“Sebaik suspek menyedari diekori bot penguat kuasa, dia memecut laju untuk melarikan diri dengan menuju ke sempadan perairan Thailand tetapi gagal apabila bot ronda APMM berjaya memintas dan menahan suspek,” katanya di sini hari ini.
Kata beliau, pemeriksaan lanjut ke atas bot menemui 14 tong berisi kira-kira 350 liter petrol dianggarkan bernilai RM2,100 yang disembunyikan di dalam peti simpanan ikan.

“Kita juga menemui satu tong gas memasak dengan anggaran nilai RM180 yang turut disembunyikan di tempat simpanan ais. Barangan tersebut disyaki cuba diseleweng serta diseludup keluar ke negara jiran,” ujarnya.
Menurutnya, sindiket dipercayai menyeludup keluar barang-barang kawalan seperti petrol, minyak masak, tepung dan tong gas memasak dalam kuantiti yang sedikit, namun dilakukan berulang kali dalam masa sehari.
Tambahnya, kes disiasat di bawah Seksyen 21 Akta Kawalan Bekalan 1961 dibaca bersama Peraturan 3 (1) Peraturan Peraturan Kawalan Bekalan 1974 kerana memiliki barang kawalan berjadual minyak petrol tanpa kebenaran bertulis daripada pengawal bekalan.
“Suspek, bot serta hasil rampasan dianggarkan bernilai RM17,280 dibawa ke jeti Zon Maritim Kuala Perlis untuk diserahkan kepada pegawai penyiasat bagi tindakan lanjut,” katanya. – KOSMO! ONLINE


Awesome TV siar debat bersejarah Najib-Anwar malam ini
Oleh MOHD. HAIKAL ISA

12 Mei 2022, 6:38 pm
PETALING JAYA – Saluran stesen televisyen swasta percuma (free-to-air), Awesome TV akan membawakan siaran langsung program istimewa Debat Perdana yang menampilkan dua figura berpengaruh dalam arena politik tanah air, Datuk Seri Najib Razak dan Datuk Seri Anwar Ibrahim menerusi saluran Astro 123 dan MyTV 112 pukul 9 malam ini.
Program debat bersejarah antara bekas Perdana Menteri dan Presiden PKR yang juga merupakan Ketua Pembangkang itu diadakan di Auditorium, Kompleks Penerangan Pelancongan Malaysia (MATIC).
Malam ini, Najib dan Anwar akan berkongsi gelanggang buat pertama kali dalam sesi debat awam untuk merungkai polemik yang melanda Sapura Energy Berhad (SEB) serta mengupas pelbagai isu panas berkaitan hala tuju negara daripada aspek ekonomi, politik dan urus tadbir.
Cabaran sesi debat malam ini tercetus selepas Najib dan Bekas Naib Presiden Parti Keadilan Rakyat (PKR), Rafizi Ramli saling berbalas pandangan dan kritikan di media sosial berhubung isu kewajaran menyelamatkan (bailout) Sapura Energy Berhad (SEB).
Ketua Pegawai Eksklusif Awesome TV, Datuk Adam Ilyas berkata, pihaknya berbesar hati diberi ‘mandat’ penyiaran program yang ditunggu-tunggu ramai berkenaan.
“Kami di Awesome TV berasa teruja diberi peluang untuk menyiarkan Debat Perdana eksklusif di antara dua figura terbabit secara langsung di platform kami pada malam ini.
“Sebagai sebuah stesen penyiaran baharu, ia merupakan sebuah penghormatan kepada kami untuk menjadi sebahagian dari peristiwa bersejarah ini serta turut sama diberi ruang untuk meraikan semangat politik negara yang dilihat lebih matang dan terbuka ini.

“Kami merasakan program debat secara terbuka yang julung kali diadakan seumpama ini mampu memberi peluang kepada rakyat untuk menilai dan meraikan pandangan dalam suasana yang aman dan harmoni,” katanya.
Sebelum ini, saluran televisyen Astro Awani, Facebook Sinar Harian, Malaysia Gazzette dan Sin Chew Daily diumumkan sebagai penyiar Debat Perdana berkenaan. – KOSMO! ONLINE


Mohon permit masuk HSK guna iForest
Oleh NORLIA RAMLI

12 Mei 2022, 6:49 pm
SUNGAI PETANI – Permohonan untuk mendapatkan permit bagi memasuki Hutan Simpanan Kekal (HSK) di negeri ini akan dilaksanakan secara dalam talian menerusi sistem iForest berkuat kuasa bulan depan.
Pegawai Kewangan Negeri Kedah, Datuk Isahak Murat berkata, permohonan permit itu adalah bagi tujuan rekreasi, aktiviti meredah hutan, mendaki gunung dan sebagainya.
Katanya, sistem tersebut dibangunkan Jabatan Perhutanan Negeri Kedah (JPNK) dan Bahagian Teknologi Maklumat dan Komunikasi (BTMK) Negeri Kedah.
“Penggunaan sistem ini diharapkan dapat mempercepatkan proses permohonan tanpa melalui kaunter yang mana ia boleh menjimatkan kos dan masa.
“Selain itu, JPNK boleh mengenal pasti jumlah pelanggan yang akan memasuki HSK lebih awal seterusnya dapat membantu mengawal pengunjung yang keluar masuk ke kawasan tersebut,” katanya ketika melancarkan Sistem iForest dan Majlis Jamuan Hari Raya Aidilfitri di Pusat Latihan Perhutanan Jeniang di Pejabat Renjer Hutan Jeniang di sini hari ini.
Hadir sama Pengarah Perhutanan Negeri Kedah, Muhamad Abdullah. – KOSMO! ONLINE


Protokol operasi pub, kelab malam berkuat kuasa Sabtu ini
Oleh MOHD. HUSNI MOHD. NOOR

12 Mei 2022, 7:12 pm
PUTRAJAYA – Kementerian Perumahan dan Kerajaan Tempatan (KPKT) mengumumkan Protokol Operasi Pub dan Kelab Malam Berlesen yang akan mula berkuatkuasa pada Sabtu ini.
KPKT menerusi satu kenyataan hari ini berkata, protokol itu dikeluarkan susulan pengumuman kerajaan pada 27 April lalu berhubung senarai negatif yang telah dibenarkan kembali beroperasi bermula 15 Mei ini.
“Untuk makluman, Operasi Pub dan Kelab Malam Berlesen yang dikategorikan dalam senarai negatif ini telah dihentikan operasi selama hampir dua tahun akibat pandemik Covid-19.
“Berdasarkan kepada pengumuman daripada kerajaan itu, ia turut memberikan isyarat kepada industri-industri ini untuk turut mula beroperasi semula,” katanya.
Katanya, protokol itu dikeluarkan setelah mendapat pandangan daripada Kementerian Kesihatan (KKM) sekali gus sebagai rujukan kepada semua pemain industri berkaitan.
Berdasarkan protokol itu, waktu beroperasi bagi pub dan kelab malam akan ditentukan mengikut syarat lesen dan permit oleh pihak berkuasa tempatan (PBT).

Malah, protokol itu turut membenarkan kapasiti premis ditetapkan pada had 100 peratus termasuk ruang tari.
Selain itu, pemilik premis perlu memastikan pekerja dan pelanggan diwajibkan berdaftar dengan MySejahtera dan membuka fungsi MySJ Trace apabila memasuki premis.
Sementara itu, hanya pekerja dan pelanggan dengan status MySejahtera ‘Risiko Rendah’ sahaja dibenarkan masuk ke premis.
Pelanggan juga perlu menjalani Ujian RTK-Ag Kendiri Covid-19 dengan penyeliaan Pengamal Perubatan Berdaftar dengan Majlis Perubatan Malaysia (MMC) sama ada secara fizikal ataupun secara maya dalam tempoh 24 jam sebelum masuk ke premis.
Apa yang penting, pemilik premis perlu memastikan pelanggan sentiasa memakai pelitup muka semasa berada di dalam premis kecuali semasa aktiviti makan, minum dan menari.
Dari segi pengudaraan pula, premis juga perlu mempunyai pengudaraan dan sistem ventilasi baik mengikut Garis Panduan Pengudaraan dan Kualiti Udara Dalaman, Jabatan Keselamatan dan Kesihatan Pekerjaan (JKKP). – KOSMO! ONLINE


Lelaki dikecam lamar kekasih pada acara pengebumian bapa
Oleh KOSMO!

12 Mei 2022, 8:30 pm
CAPE TOWN – Seorang paderi di Afrika Selatan menerima kecaman ramai apabila melamar kekasihnya pada acara pengebumian bapa wanita berkenaan, lapor akhbar Metro UK semalam.
Video lamaran itu telah dimuat naik pada akaun TikTok bernama @M.Mojela.
Rakaman menunjukkan situasi di sebuah acara pengebumian sedang diadakan, dengan ahli keluarga si mati duduk di hadapan keranda berisi mayat.
Lelaki itu kemudian dilihat membuat lamaran dengan berlutut di hadapan wanita itu yang sedang menitiskan air mata. Lamaran tersebut sedikit terganggu oleh bunyi daripada mikrofon yang dipegang lelaki berkenaan.
“Melamar anak si mati di pengebumian. Mengesat air mata untuk kedua-duanya,’’ demikian menurut keterangan pada video berkenaan.
Seorang daripada tetamu yang hadir menjerit tanda bersetuju kerana terkejut selepas menyedari wanita itu dilamar.

Video itu bagaimanapun menerima banyak reaksi negatif dengan ramai yang menyifatkan perbuatan tersebut sebagai tidak sopan untuk dilakukan.
“Tidak (melamar) ketika majlis pengebumian. Saya akan berkata tidak. Beri peluang saya menghormati orang yang saya sayangi,” kata seorang netizen.
Usaha paderi itu bagaimanapun berhasil apabila teman wanitanya menyarungkan cincin yang dihulurkan. – Agensi.


Datuk 69 tahun kahwini janda 19 tahun
Oleh KOSMO!

12 Mei 2022, 6:30 pm
JAKARTA – Seorang warga emas dari Bone, Sulawesi Selatan menjadi perhatian ramai apabila jatuh cinta dengan janda muda berusia 19 tahun dan mengambil keputusan mengahwini wanita itu, lapor portal Wolipop semalam.
Andi Linge, 69, dikatakan mula tertarik dengan Ina sejak mereka berdua bertemu semasa musim menuai padi.
Selepas berasa serasi antara satu sama lain, kedua-duanya mengambil keputusan untuk berkahwin dan kisah mereka tular di media sosial Indonesia.
Mereka telah melangsungkan perkahwinan pada Ahad lalu di Dusun Mahung dalam daerah Kahu.
Menerusi video yang dikongsikan pada akaun Instagram bernama @infi_kejadian_bone_official, Andi kelihatan tersenyum tanpa henti ketika acara pernikahan, manakala Ina kelihatan sedikit malu.
Andi telah menyediakan mas kawin sebanyak 15 juta rupiah (RM4,511) dan sebidang tanah untuk isterinya itu. – Agensi


Angkasa kekal perkasa dan melestari gerakan koperasi
Oleh NUR HUDA MUSA

12 Mei 2022, 6:59 pm
PETALING JAYA – Angkatan Koperasi Kebangsaan Malaysia Berhad (Angkasa) meneruskan komitmennya dalam agenda memperkasa koperasi bagi melihat gerakan itu kekal lestari dalam memainkan peranan dan memberi sumbangan kepada landskap ekonomi negara serta peningkatan kualiti taraf hidup anggotanya dan rakyat Malaysia.
Presiden Angkasa merangkap Presiden ASEAN Co-operative Organization (ACO), Datuk Seri Dr. Abdul Fattah Abdullah berkata, Angkasa sebagai badan apeks gerakan koperasi negara yang diiktiraf oleh kerajaan sentiasa melaksanakan inisiatif bagi mewujudkan bidang baharu untuk diceburi oleh koperasi.
Katanya, pelbagai fasa dan cabaran telah dilalui oleh Angkasa bersama gerakan koperasi akibat ketidaktentuan ekonomi yang disebabkan oleh krisis pandemik Covid-19.
“Koperasi juga tidak terlepas menerima tempiasnya namun koperasi tetap dapat bertahan bukan sahaja dalam memenuhi keperluan ekonomi anggotanya malah menyediakan platform seperti peluang pekerjaan dan ruang untuk meningkatkan keberdayaan keusahawan untuk rakyat Malaysia.
“Ini jelas menunjukkan koperasi yang bertunjangkan sokongan padu daripada anggotanya mempunyai daya tahan dalam menghadapi pelbagai krisis,” katanya ketika berucap pada Majlis Penutup Sambutan Jubli Emas dan Pelancaran Sambutan 51 Tahun Angkasa hari ini.
Katanya, bagi memastikan Angkasa dapat memainkan peranan dan tanggunjawabnya, Pelan Strategik Angkasa 2050 atau PESAN50 telah dirangka dan dilaksanakan pada ketika ini.

“PESAN50 mengambil kira dasar-dasar dan kepentingan oleh pemegang taruhnya agar fungsi Angkasa sebagai badan induk dapat dijalankan dengan lebih cekap, berkesan dan menyeluruh.
“PESAN50 ini turut diselarikan dengan usaha kerajaan untuk menyumbang kepada pengukuhan platform keusahawanan koperasi sebagai platform meningkatkan ekonomi rakyat seperti Pelan Transformasi Koperasi Malaysia 2021 hingga 2025 (TransKom) dan Dasar Keusahawanan Nasional (DKN2030),” ujarnya.
Katanya, memasuki ulang tahun ke-51, Angkasa akan terus berdiri teguh dan kekal kukuh mempertahankan dan memperjuangkan hak dan kepentingan gerakan koperasi serta komited untuk meneraju dan melaksana inisiatif Matlamat Pembangunan Mampan (SDG) 2030.
Katanya, ia juga bagi memperluas akses anggota koperasi dan menyediakan peluang yang sama kepada seluruh keluarga Malaysia untuk menikmati kemakmuran ekonomi menerusi platform koperasi demi melestarikan kesejahteraan sosioekonomi negara. – KOSMO! ONLINE


Kanak-kanak terkaya di Afrika terima Lamborghini sebagai hadiah hari lahir
Oleh KOSMO!

12 Mei 2022, 7:30 pm
ABUJA, Nigeria – Kanak-kanak terkaya di Nigeria, Muhammad Awal Mustapha menyambut hari lahirnya yang ke-10 dengan menerima hadiah berupa sebuah kereta mewah jenama Lamborghini Aventador yang berharga lebih £300,000 (RM1.6 juta), lapor akhbar Daily Star semalam.
Muhammad Awal yang lebih dikenali sebagai Mompha Junior pada akaun Instagram miliknya menyambut ulang tahun kelahirannya pada bulan lalu.
Budak lelaki itu bagaimanapun baru memuat naik gambar hadiah kereta Lamborghini yang diberikan oleh bapanya semalam.
Bapanya, Ismailia Mustapha atau lebih dikenali sebagai Mompha Senior turut berkongsi gambar anak lelakinya di Instagram. Muhammad Awal dilihat memakai tali kasut berwarna kuning untuk dipadankan dengan warna kereta tersebut.
“Memiliki anak lelaki seperti kamu menjadi penyebab untuk saya terus hidup. Senyuman kamu juga pembawa kebahagiaan. Kami sayang kamu. Selamat hari lahir. Muhammad Awal sudah 10 tahun,’’ demikian menurut kapsyen pada gambar yang dimuat naik.
Ismailia menjadi jutawan selepas menjadi Ketua Eksekutif syarikat Mompha Bureau De Change di Lagos.

Jutawan itu mendapat jumlah pengikut yang ramai di akaun media sosialnya sejak berkongsi gambar sebuah kereta Rolls Royce pada Februari 2018. – Agensi


Sepanyol beri ‘cuti datang bulan’ untuk pekerja wanita
Oleh KOSMO!

12 Mei 2022, 5:30 pm
MADRID – Sepanyol akan menjadi negara Barat pertama yang menawarkan ‘cuti datang bulan’ kepada wanita yang mengalami senggugut ketika bekerja.
Ia memperuntukkan cuti tiga hari sebulan bagi wanita yang mengalami masalah itu, lapor portal berita MailOnline.
Langkah tersebut akan dimulakan oleh kerajaan Sepanyol pada minggu hadapan, demikian menurut pengumuman oleh stesen radio Cadena Ser.
Antara negara lain di dunia yang sudah memberikan cuti haid kepada wanita termasuk Jepun, Korea Selatan, Indonesia dan Zambia.
Di bawah pakej pembaharuan yang ditetapkan untuk diluluskan oleh mesyuarat Kabinet Sepanyol pada Selasa hadapan, sekolah juga dikehendaki menyediakan tuala wanita untuk kanak-kanak perempuan yang memerlukannya.
Setiausaha Negara bagi Kesaksamaan dan Menentang Keganasan Jantina, Angela Rodriguez, mengumumkan langkah untuk menjamin kesihatan haid dan pemulihan kesihatan reproduktif pada 3 Mac lalu termasuk memberi cuti kepada wanita yang keguguran.

“Hak berkaitan dengan kesihatan haid tidak pernah dibincangkan dan datanya mengejutkan.
“Satu daripada empat wanita tidak boleh mendapatkan produk kebersihan yang ingin dibelinya atas sebab-sebab kewangan.
“Disebabkan itu kami cadangkan mereka boleh mendapatkannya secara percuma di pusat pendidikan dan sosial,” kata Rodriguez kepada akhbar El Periodico. – Agensi